title: Aikavälikertaus

text: Useimmat ohjelmat perustuvat manuaalisiin flash-korttimenetelmiin eli opittavat tiedot lisätään ohjelmaan kysymys-vastauspareina. Kun pari on kerrattavana, kysymys näytetään käyttäjälle ja käyttäjän on keksittävä vastaus. Keksittyään vastauksen käyttäjä paljastaa vastauksen ja arvioi, kuinka vaikealta vastaaminen tuntui. Ohjelma aikatauluttaa parin seuraavan kertauksen arvioinnin ja aikavälikertauksen algoritmin perusteella. Ilman ohjelmaa käyttäjän on itse aikataulutettava kertauksia. Tämä vie aikaa ja rajoittaa käyttäjän yksinkertaisempiin algoritmeihin kuten Leitner-järjestelmän algoritmiin.


title: Aikavälikertaus

text: Muutamia aikavälikertauksen ohjelmia:


title: Fiorenzo Marini

text: Fiorenzo Marini (14. maaliskuuta 1914 Wien – 25. tammikuuta 1991 Chieri) oli italialainen miekkailija. Hän saavutti kalvan joukkuekilpailussa hopeaa kesäolympialaisissa 1948 ja kultaa kesäolympialaisissa 1960.


title: Ratas

text: Ratas voi tarkoittaa ainakin seuraavia:


title: Nathan MacKinnon

text: Nathan MacKinnon (s. 1. syyskuuta 1995 Halifax, Nova Scotia) on kanadalainen jääkiekkoilija, pelipaikaltaan keskushyökkääjä. Hän pelaa NHL-joukkue Colorado Avalanchessa. Hän on maailmanmestari vuodelta 2015.


title: Nathan MacKinnon

text: MacKinnon oli vuoden ykkösvaraus.


title: Nathan MacKinnon

text: MacKinnon on ollut yksi ikäluokkansa lupaavimpia pelaajia ja häntä on verrattu usein toiseen Nova Scotian provinssista lähtöisin olevaan tähteen, Pittsburgh Penguinsin Sidney Crosbyyn. Hänestä ennakoitiin kärkivarausta ja hänet varattiinkin tilaisuuden ensimmäisenä pelaajana.


title: Nathan MacKinnon

text: MacKinnon pelasi ensimmäisen NHL-ottelunsa 2. lokakuuta 2013 Anaheim Ducksia vastaan tehden kaksi syötöpistettä. Hänestä tuli nuorin kaksi pistettä tehnyt pelaaja sitten vuoden 1944. Colorado voitti ottelun lopulta 6–1 ja MacKinnon valittiin ottelun kolmostähdeksi. Ensimmäisen NHL-maalinsa MacKinnon teki 12. lokakuuta 2013 ottelussa Washington Capitalsia vastaan.


title: Nathan MacKinnon

text: MacKinnon teki tulokaskaudellaan runkosarjassa tehot 24+39=63, joilla hän oli tulokkaiden pistepörssin ykkönen ja joukkueensa neljänneksi paras pistemies. Seitsemässä pudotuspeliottelussa hän iski tehot 2+8=10. MacKinnon palkittiin parhaan tulokkaan Calder Memorial Trophylla. Hän on kaikkien aikojen nuorin kyseisen palkinnon voittanut pelaaja.


title: Nathan MacKinnon

text: MacKinnon kuului maailmanmestaruuden voittaneeseen Kanadan joukkueeseen Tšekissä 2015. Hän teki turnauksessa neljä maalia ja antoi viisi maalisyöttöä.


title: Nathan MacKinnon

text: 2. maaliskuuta 2016, Stan Bowman ja Peter Chiarelli valitsivat MacKinnonin ensimmäisten pelaajien joukossa edustamaan Pohjois-Amerikan alle 23-vuotiaiden yhdistelmäjoukkuetta vuoden 2016 maailmancupiin.


title: Nathan MacKinnon

text: Vuoden 2017 MM-kisoissa MacKinnon oli tehoilla 6+9=15 turnauksen kolmanneksi paras pistemies ja valittiin turnauksen tähdistökentälliseen.


title: Aaron Ekblad

text: Aaron Ekblad (s. 7. helmikuuta 1996 Windsor, Ontario, Kanada) on kanadalainen jääkiekkopuolustaja ja maailmanmestari, joka pelaa NHL-joukkue Florida Panthersissa. Joukkue varasi hänet koko ensimmäisenä pelaajana. Ekblad on all around -puolustaja, jonka vahvuuksiin kuuluu koko, ulottuvuus, voima, luistelu, hyökkäyspään pelaaminen, pelikäsitys, laukaus ja kahden suunnan pelaaminen. Hänen tulisi kuitenkin parantaa fyysistä aggressiivisuuttaan ja lisätä ilkeyttä. Ekblad asettaa toisinaan myös liikaa paineita onnistumisesta itselleen. Hän on maailmanmestari vuodelta 2015.


title: Aaron Ekblad

text: Ekblad syntyi Ontarion Windsorissa, mutta kasvoi Belle Riverissa. Hän vietti junioriuransa pääasiassa Sun Countyssa. Ekblad voitti Alliance Hockey Peewee AAA:n mestaruuden ja OHF Peewee AAA:n pronssia vuonna 2009. Hänet valittiin myös OHF Peewee AAA:n parhaaksi puolustajaksi vuosina 2009 ja 2010. Ekblad toimi kaudella 2010–2011 Sun County Panthersin kapteenina ja palkittiin kauden päätteeksi NHLPA AllState All-Canadian Mentorshipilla.


title: Aaron Ekblad

text: Barrie Colts varasi Ekbladin koko OHL:n varaustilaisuuden ensimmäisenä pelaajana vuonna 2011. Hän siirtyi joukkueeseen heti seuraavaksi kaudeksi 2011–2012 ja Ekbladista tuli näin ollen ensimmäinen "poikkeuksellisen pelaajan" statuksen saanut puolustaja vuonna 2011, hänen saatua luvan pelata OHL:ssä alle 16-vuotiaana. Muut pelaajat, jotka ovat saavuttaneet saman aseman ovat ykkösvaraus John Tavares (2005), Connor McDavid (2012) sekä Sean Day (2013). Ekbladin tulokaskausi OHL:ssä toi 63 runkosarjaottelussa tehot 10+19=29 sekä 13 playoff-ottelussa tehot 2+3=5. Hän oli Coltsin tehokkain puolustaja. Ekblad palkittiin kauden päätteeksi liigan vuoden tulokkaana Emms Family Awardilla ja valittiin tulokkaiden tähdistökentälliseen.


title: Aaron Ekblad

text: Kaudella 2012–2013 Ekblad teki OHL:n runkosarjassa 34 tehopistettä. Kevään 2013 pudotuspeleissä hän oli tehoilla 7+10=17 liigan eniten maaleja tehnyt puolustaja sekä toiseksi tehokkain puolustaja Connor Carrickin jälkeen. Kaudella 2013–2014 Ekblad nousi Coltsin kapteeniksi. Hän oli joukkueen tehokkain puolustaja ja jakoi Coltsin sisäisen pistepörssin kolmannen sijan Brendan Lemieux'n kanssa tehoilla 23+30=53. Ekblad voitti koko OHL:n puolustajien maalipörssin ja jakoi puolustajien pistepörssin viidennen sijan Windsor Spitfiresin Slater Koekkoekin kanssa. Hänet palkittiin kauden päätteeksi liigan parhaana puolustajana Max Kaminsky Trophylla ja valittiin ensimmäiseen tähdistökentälliseen. Ekblad pelasi kauden aikana myös Subway Super Seriesissa sekä CHL Top Prospects Gamessa, jossa hän toimi Team Orrin kapteenina. Maaliskuussa 2014 Ekblad saavutti OHL Coach Pollissa useita itäisen konferenssin kärkisijoja. Hänellä oli paras laukaus, kovin laukaus, valittiin parhaaksi hyökkääväksi puolustajaksi sekä parhaaksi puolustavaksi puolustajaksi. Lisäksi Ekblad äänestettiin toiseksi parhaaksi alivoimapelaajaksi Oshawa Generalsin Scott Laughtonin jälkeen.


title: Aaron Ekblad

text: Florida Panthers varasi Ekbladin koko NHL:n varaustilaisuuden kesällä . Saman vuoden syyskuussa Ekblad teki kolmivuotisen tulokassopimuksen Panthersin kanssa. Hän otti heti saman syksyn harjoitusleirin päätteeksi paikan seuran NHL-kokoonpanosta ja Ekblad teki näin ollen NHL-debyyttinsä kauden 2014–2015 avauskierroksella 9. lokakuuta 2014 vieraissa Tampa Bay Lightningia vastaan. Hän sai ottelussa jääaikaa 19.05 minuuttia ja sai tililleen myös yhden syöttöpisteen. Ekbladin NHL-uran avausmaali syntyi 1. marraskuuta 2014 ylivoimalla Philadelphia Flyersin Steve Masonin taakse. Hänen osumansa jäi Panthersin 2–1-voittoon päättyneen ottelun ratkaisumaaliksi. Ekblad valittiin ottelun kakkostähdeksi. Kaikkiaan Ekbladin tulokaskausi toi 81 runkosarjaottelussa tehot 12+27=39, joilla hän oli Panthersin tehokkain puolustaja ja neljänneksi paras pistemies. Ekblad jakoi myös joukkueen sisäisen tehotilaston voiton kesken kauden Anaheim Ducksiin siirtyneen Tomáš Fleischmannin kanssa. Hänet palkittiin kauden päätteeksi NHL:n parhaana tulokkaana Calder Memorial Trophylla, valittiin tulokkaiden tähdistökentälliseen ja Ekblad pelasi kauden aikana myös ssa.


title: Aaron Ekblad

text: Ekblad kuului maailmanmestaruuden voittaneeseen Kanadan joukkueeseen Tšekissä 2015. Hän teki kilpailuissa neljä maalia, eniten puolustajista. Hän pelasi myös alle 20-vuotiaiden MM-kilpailuissa vuonna 2014. Hän pelasi myös alle 18-vuotiaiden Ivan Hlinkan muistoturnauksessa vuonna 2013, jolloin hän voitti kultaa. Ekblad toimi Kanadan kapteenina ja oli turnauksen tehokkain puolustaja tehoilla 2+3=5.


title: Aaron Ekblad

text: Ekblad edusti Canada Ontarion joukkuetta World U-17 Hockey Challengessa vuosina 2012 ja 2013. Hän voitti ensimmäisestä turnauksesta pronssia ja toimi joukkueensa varakapteenina. Jälkimmäisessä turnauksessa Ekblad toimi Canada Ontarion kapteenina.


title: Aaron Ekblad

text: Ekbladin isoveli Darien on pelannut jääkiekkoa maalivahtina. Veljesten isoisoisä on lähtöisin Ruotsista.


title: Argolidokorinthía

text: Árgolidokorinthía () oli yksi Kreikan prefektuureista. Sen pääkaupunki oli Náfplio.


title: Argolidokorinthía

text: Prefektuuri perustettiin vuonna 1833, kun Argolis ja Korinthia yhdistyivät yhdeksi hallinnolliseksi alueeksi. Prefektuuriin kuuluivat myös Hydran, Kytheran ja Spétseen saaret. Prefektuuri jaettiin vuonna 1899 Argoliin ja Korinthian prefektuureiksi. Ne yhdistyivät jälleen vuonna 1909 ja erosivat uudelleen vuonna 1949 kahdeksi eri prefektuuriksi.


title: Argolidokorinthía

text: Vuonna 1940 Argoliin alueella prefektuurissa oli kaksi kuntaa (), jotka olivat Náfplio ja Árgos, sekä 58 itsenäistä kyläkuntaa ().


title: William Clifford Newman

text: William Clifford Newman (16. elokuuta 1928 Baltimore, Maryland – 20. toukokuuta 2017 Timonium, Maryland) oli yhdysvaltalainen roomalaiskatolinen piispa. Hänet vihittiin papiksi Baltimoren arkkihiippakuntaan 29. toukokuuta 1954 ja nimitettiin sen vihkipiispaksi sekä Numlulin titulaaripiispaksi 25. toukokuuta 1984. Piispaksi vihkiminen seurasi 2. heinäkuuta. Pääkonsekraattorina toimi William Donald Borders, jota avustivat Thomas Austin Murphy ja Eugene Antonio Marino.


title: William Clifford Newman

text: Newman jäi eläkkeelle 28. elokuuta 2003.


title: Willi Weber

text: Wilhelm "Willi" Friedrich Weber (s. 11. maaliskuuta 1942, Regensburg, Saksa) on saksalainen moottoriurheilun taustavaikuttaja sekä manageri. Hän on toiminut lukuisten saksalaisten kilpa-autoilijoiden taustalla, ja tunnetaan parhaiten työstään Schumacherin veljesten, Michaelin sekä Ralfin managerina.


title: Willi Weber

text: Weber tunnetaan hyvin sekä erinomaisena lahjakkuuksien löytäjänä että erityisesti kovana neuvottelijana. Hän onnistui tekemään Michael Schumacherista yhden urheilumaailman parhaiten palkatuista tähdistä vuosien ajaksi. Weberin ottama 15 prosentin osuus tekemistään sopimuksista on tehnyt myös hänestä erittäin varakkaan henkilön.


title: Eugène Philippe LaRocque

text: Eugène Philippe LaRocque (27. maaliskuuta 1927 Windsor – 16. joulukuuta 2018) oli kanadalainen roomalaiskatolinen piispa. Hänet vihittiin papiksi 7. kesäkuuta 1952 ja nimitettiin Alexandria in Ontarion hiippakunnan piispaksi 24. kesäkuuta 1974. Piispaksi vihkiminen seurasi 3. syyskuuta. Pääkonsekraattorina toimi Gerald Emmett Carter, jota avustivat Louis Joseph Jean Marie Fortier ja Philip Francis Pocock. LaRocque asetettiin virkaansa 15. syyskuuta.


title: Eugène Philippe LaRocque

text: LaRocque jäi eläkkeelle 27. huhtikuuta 2002.


title: Blaise-Ernest Morand

text: Blaise-Ernest Morand (s. 12. syyskuuta 1932) on kanadalainen roomalaiskatolinen piispa. Hänet vihittiin papiksi 22. maaliskuuta 1958 ja nimitettiin Prince-Albertin hiippakunnan koadjuuttoripiispaksi 22. huhtikuuta 1981. Piispaksi vihkiminen seurasi 29. kesäkuuta. Pääkonsekraattorina toimi Laurent Morin, jota avustivat Eugène Philippe LaRocque ja James Patrick Mahoney.


title: Blaise-Ernest Morand

text: Morandista tuli Prince-Albertin piispa 9. huhtikuuta 1983. Hän jäi eläkkeelle 26. toukokuuta 2008.


title: Thommy Abrahamsson

text: Ulf Thommy Abrahamsson (s. 8. huhtikuuta 1947 Uumaja) on ruotsalainen entinen jääkiekkoilija, joka pelasi puolustajana.


title: Thommy Abrahamsson

text: Myös Thommyn kaksosveli Christer oli jääkiekkoilija.


title: Thommy Abrahamsson

text: Abrahamssonin ura alkoi Leksands IF:stä vuonna 1964, ja hän pääsi ensimmäisiin arvokisoihinsa vuonna 1970, kun Ruotsi sai hopeaa MM-kisoista. Seuraavana hän oli voittamassa pronssia Sveitsissä pidetyistä kisoista. Abrahamsson pelasi Sapporon olympialaisissa 1972 kuusi ottelua ja teki yhden maalin, kun Ruotsi sijoittui neljänneksi ja voitti samana vuonna MM-pronssia. Vuonna 1973 hän voitti jo neljännen MM-kisojen mitalinsa, hopeaa ja hänet nimettiin kauden päätteeksi maansa vuoden pelaajaksi. Abrahamsson oli samana vuonna myös Ruotsin sarjan tähdistöjoukkueessa.


title: Thommy Abrahamsson

text: Abrahamsson voitti pronssia Helsingin MM-kisoista 1974 ja tuli valituksi maansa pääsarjan tähdistöjoukkueeseen. Kyseisen kauden jälkeen hän lähti pitkäaikaisesta seurajoukkueestaan Leksandista Yhdysvaltoihin New England Whalersiin. Abrahamsson viihtyi joukkueessa kolme kautta, jonka jälkeen hän tuli takaisin Leksandiin. Vuonna 1980 hän kuitenkin meni vielä takaisin Pohjois-Amerikkaan, jossa hän pelasi kaudella 1980–1981 NHL-joukkue Hartford Whalersissa 32 ottelua ja teki 17 tehopistettä. Kauden jälkeen hän pelasi vielä Timrå IK:ssa kaksi vuotta ennen kuin lopetti jääkiekon. Abrahamsson pelasi ammattilaisena yhteensä 679 ottelua, joissa hän hankki 373 tehopistettä ja 620 jäähyminuuttia.


title: Donald Bolen

text: Donald Bolen (s. 7. helmikuuta 1961) on kanadalainen roomalaiskatolinen piispa. Hänet vihittiin papiksi Reginan arkkihiippakuntaan 12. lokakuuta 1991 ja nimitettiin Saskatoonin hiippakunnan piispaksi 21. joulukuuta 2009. Piispaksi vihkiminen seurasi 25. maaliskuuta 2010. Pääkonsekraattorina toimi Daniel Joseph Bohan, jota avustivat James Vernon Weisgerber ja Brian Farrell.


title: Puoliapinat

text: Puoliapinat ("Strepsirrhini") on alalahko kädellisten ("Primates") lahkossa. Puoliapinoita elää Saharan eteläpuolisessa Afrikassa, erityisesti Madagaskarilla, sekä Etelä-Intiassa, Kaakkois-Aasiassa ja Indonesiassa.


title: Puoliapinat

text: Puoliapinat ovat noin kissan kokoisia, puussa elämiseen sopeutuneita eläimiä: niillä on pitkät sormet ja kiipeämiseen sopiva kämmen, jossa peukalo on kääntynyt muita sormia vastaan. Useimmat puoliapinat ovat yöeläimiä, mistä kertoo niiden suuret silmät ja tarkka kuulo.


title: Puoliapinat

text: Puoliapinat eroavat kädellisten toisesta alalahkosta "Haplorrhini" seuraavasti:Puoliapinoiden alalahko jaetaan nykyisin kolmeen osalahkoon, joissa on yhteensä seitsemän heimoa. Aiemmin puoliapinoiden alalahkoon, jonka tieteellinen nimi oli silloin "Prosimii", luettiin myös kummituseläimet ("Tarsiidae"). Nykyisin kummituseläimet luokitellaan yhdessä apinoiden kanssa "Haplorrhini"-alalahkoon.


title: Herman Meyboom

text: Herman Meyboom (23. elokuuta 1889 Surabaya – ?) oli belgialainen vesipalloilija ja uimari. Hän kilpaili vuoden 1908 kesäolympialaisissa Lontoossa sekä vesipallossa että 100 metrin vapaauinnissa saaden ensin mainitussa joukkueineen hopeaa.


title: Herman Meyboom

text: Meyboom osallistui vesipalloon ja 100 metrin vapaauintiin myös vuoden 1912 kesäolympialaisissa Tukholmassa kuuluen ensin mainitussa pronssia saaneeseen joukkueeseen.


title: Victor Boin

text: Victor C. Boin (28. helmikuuta 1886 – 31. maaliskuuta 1974) oli belgialainen vesipalloilija, uimari ja miekkailija.


title: Victor Boin

text: Kesäolympialaisissa 1908 Lontoossa Boin sai hopeaa vesipallossa ja kilpaili lisäksi 100 metrin vapaauinnissa. Vuoden 1912 kesäolympialaisissa Tukholmassa hän sai pronssia vesipallossa ja sijoittui miekkailijana neljänneksi kalvan yksilökilpailussa. Kesäolympialaisissa 1920 Antwerpenissä hän sai kalvan joukkuekilpailussa hopeaa ja kilpaili lisäksi sen yksilökilpailussa.


title: Pink Friday: Roman Reloaded

text: Pink Friday: Roman Reloaded on yhdysvaltalaisen hip hop -laulaja Nicki Minajin toinen studioalbumi. Se julkaistiin 3. huhtikuuta 2012. Albumia tuotti iso joukko musiikkialan huippuja mm. Hit-Boy, Dr. Luke, Ester Dean ja Rico Beats. Albumilla vierailee Cam’ron, Rick Ross, 2 Chainz, Lil Wayne, Nas, Drake, Young Jeezy, Chris Brown, Bobby V, ja Beenie Man. Albumi nousi listaykköseksi Yhdysvalloissa, Iso-Britanniassa, Kanadassa ja Skotlannissa.


title: Pink Friday: Roman Reloaded

text: Albumin ensimmäinen single Starships julkaistiin 14. huhtikuuta 2012. Starships nousi Yhdysvalloissa Billboard Hot 100 -listan sijalle viisi. Suomessa albumi debytoi virallisen albumilistan sijalla 48.


title: Ramón Beca

text: José Ramón Beca Borrego (s. 8. huhtikuuta 1953 Sevilla) on espanjalainen entinen kenttäratsastaja. Hän edusti seuratasolla Club Piñedaa. Oman ratsastusuransa jälkeen hän on toiminut hevosten kasvattajana.


title: Ramón Beca

text: Beca osallistui olympialaisiin ensimmäistä kertaa Soulissa 1988, jossa hän oli henkilökohtaisen kilpailun 32. Hän oli vuoden 1990 MM-kisoissa mukana maansa joukkueessa, joka sijoittui viidenneksi kolmen päivän kisassa ja oli henkilökohtaisessa kilpailussa 33. paras. Beca oli lajissa 17. Atlantan olympialaisissa 1996 ja ratsasti Espanjan joukkueessa, joka sijoittui yhdeksänneksi MM-kilpailuissa 1998. Hän oli mukana joukkuekilpailussa myös vuoden 2000 olympialaisissa, joissa maa oli seitsemäs. Beca jatkoi kilpailemista vuoteen 2003 saakka.


title: Crash Bandicoot (pelisarja)

text: Crash Bandicoot on tasohyppelypelisarja. Pelin päähahmo on Crash Bandicoot, jonka vastustaja on tohtori Neo Cortex.


title: Crash Bandicoot (pelisarja)

text: Crash Bandicoot on esiintynyt useammassa PlayStation-pelissä, joista ensimmäinen, "Crash Bandicoot" ilmestyi vuonna 1996. Peli myi pian yli miljoonan ja sai osakseen hyviä arvosteluja. Sen takia se sai pian jatko-osan "" vuonna 1997. Kun Crash-sarja oli ylittänyt viiden miljoonan myyntirajan, kehitettiin kolmas osa, "" vuonna 1998. Tämän jälkeen Crashin suosiota haluttiin hyödyntää myös ajopeleissä. "Crash Team Racing" ilmestyi vuonna 1999. Nämä kaikki pelit julkaistiin yksinoikeudella PlayStationille. Ennen siirtymistä PlayStation 2:lle ja muille konsoleille, julkaistiin PlayStationille vielä "Crash Bash", joka oli kokoelma helposti omaksuttavia minipelejä.


title: Crash Bandicoot (pelisarja)

text: Ensimmäinen PlayStation 2:lle ilmestynyt Crash Bandicoot -peli oli vuonna 2001 julkaistu "", jossa Crash kohtaa ensimmäistä kertaa uuden vihollisensa (ja tulevan ystävän) Crunch Bandicootin, tohtori Neo Cortexin luoman kätyrin. "Wrath of Cortexin" jälkeen vuonna 2003 julkaistu "Crash Nitro Kart" oli ensimmäinen Crash Bandicoot -ajopeli PlayStation 2:lle.


title: Crash Bandicoot (pelisarja)

text: Vuonna 2004 julkaistiin "Crash Twinsanity". Pelin päävastustajana ei tällä kertaa olekaan Cortex, vaan ns. Pahat Kaksoset ("Evil Twins"). He aikovat käyttää niin sanottuja wumpa-hedelmiä ilkeän teknologiansa polttoaineena, joka tuhoaisi elämän Crashin kotisaaren lisäksi myös saaren lähellä olevilta kahdelta saarelta. Pysäyttääkseen kaksoset Crashin on liittouduttava Neo Cortexin kanssa. Crash ja Cortex usein myös tappelevat keskenään. Pelattavissa ovat myös Neo Cortex ja hänen siskontyttönsä Nina Cortex.


title: Crash Bandicoot (pelisarja)

text: "Cortex Chaosin" oli tarkoitus olla jatko-osa "Crash Twinsanitylle" (2005), joka keskittyisi enemmän Cortexin tarinaan, mutta "Crash"-sarjan kehittäjät vaihtui ja peli peruttiin. "Cortex Chaos" ei päässyt konseptisuunnitelmasta pidemmälle.


title: Crash Bandicoot (pelisarja)

text: Vuonna 2005 julkaistu "Crash Tag Team Racing" on kolmas Crash Bandicoot -sarjan ajopeli. Pelissä autot voivat yhdistyä kaksoisautoksi, jolloin toinen kuljettajista voi ajaa toisen tulittaessa muita kilpailijoita erilaisilla aseilla. Pelissä ajeluun yhdisteltiin myös tasoloikkaosuuksia. Siinä voi myös etsiä videoita ja timantteja ("diamonds").


title: Crash Bandicoot (pelisarja)

text: Vuoden 2006 lopulla Nintendo DS:lle julkaistu "Crash Boom Bang!" on lautapelimainen ja koostuu minipeleistä.


title: Crash Bandicoot (pelisarja)

text: "Crash Online" on Crash-peli, joka saatujen tietojen mukaan olisi julkaistu vuonna 2007 ainoastaan tietokoneille ja vain Kiinassa. Peli on vaporware, koska sitä ei ole koskaan virallisesti peruttu.


title: Crash Bandicoot (pelisarja)

text: "Crash of the Titans" julkaistiin vuoden 2007 loppupuolella. Peli on tyypiltään toimintapeli ja tasohyppely. Peli on ensimmäinen suomen kielelle käännetty Crash-peli. Sitä voi myös pelata muillakin kielillä, kuten englannilla ja saksalla.


title: Crash Bandicoot (pelisarja)

text: "Crash Nitro Kart 2" julkaistiin vuoden 2008 puolivälissä mobiilialustoille. Se on neljäs Crash-ajopeli. Pelissä on uusi hahmo, joka on Yaya-panda. Pelin radat on otettu suoraan "Crash Tag Team Racing" -pelistä, vaikka ”clashing”-tekniikkaa ei pelissä olekaan.


title: Crash Bandicoot (pelisarja)

text: "" julkaistiin vuoden 2008 loppupuolella. Se on "Crash of the Titans" -pelin jatko-osa. Pelin Wiin ja Xbox 360:n versioissa voi ohjata myös Cocoa. Tämäkin peli julkaistiin myös suomenkielisenä. Päävastus on Neo Cortex.


title: Crash Bandicoot (pelisarja)

text: "Crash Team Racing 2010" oli Activisionin kehittämä ajopeli, jota oli tarkoitus julkaista vuonna 2010, mutta peli peruttiin. Kuitenkin pelin prototyypistä on kuvia ja videoita.


title: Crash Bandicoot (pelisarja)

text: "Crash Nitro Kartista", "Crash Twinsanitystä", "Crash Tag Team Racingista", "Crash Boom Bangista" ja "Crash of the Titansista" on myös puhelinversiot.


title: Crash Bandicoot (pelisarja)

text: Vuoden 2016 E3-messuilla julkistettiin, että kolme ensimmäistä "Crash Bandicoot" -peliä saavat parannellut uudelleenjulkaisut PlayStation 4:lle vuonna 2017. Samalla ilmoitettiin, että Crash on pelattava hahmo pelissä "". Kaksi viikkoa "Skylanders Imaginatorsin" julkaisun jälkeen Netflixissä julkaistiin uusi sarja "Skylanders Akatemia", jonka ensimmäisen tuotantokauden kymmenennessä ja yhdennessätoista jaksoissa Crash teki vierasesiintymisensä.


title: William Bernard Kelly

text: William Bernard Kelly (7. tammikuuta 1855 – 26. joulukuuta 1921) oli australialainen roomalaiskatolinen piispa. Hänet vihki papiksi Perthin hiippakuntaan Martin Crane 24. kesäkuuta 1883, ja hänet nimitettiin Kimberley in Western Australian apostoliseksi vikaariksi vuonna 1894.


title: William Bernard Kelly

text: Kelly sai 21. maaliskuuta 1898 nimityksen Geraldtonin piispaksi, ja piispaksi vihkiminen seurasi 14. elokuuta. Pääkonsekraattorina toimi James Francis Corbett, jota avustivat James Maher ja John Dunne.


title: William Bernard Kelly

text: Kelly erosi tehtävistään apostolisena vikaarina vuonna 1909, mutta jatkoi toimintaansa Geraldtonin hiippakunnan johdossa, kunnes kuoli 66-vuotiaana virassa.


title: Thomas Molineux

text: Thomas Molineux (14. toukokuuta 1759 Manchester – 15. marraskuuta 1850 Macclesfield) oli englantilainen pikakirjoittaja ja opettaja. Hän toimi opettajana Macclesfieldissä ja julkaisi John Byromin pikakirjoitusjärjestelmästä useita oppikirjoja, joista tuli hyvin suosittuja.


title: Gennaro Pasca

text: Gennaro Pasca (23. tammikuuta 1778 Napoli – 2. lokakuuta 1855) oli italialainen roomalaiskatolinen piispa. Hänet nimitettiin Boianon piispaksi 4. kesäkuuta 1819 ja Nolan piispaksi 23. kesäkuuta 1828. Jälkimmäisessä virassa hän toimi, kunnes erosi tehtävistään mahdollisesti kuolinvuonnaan.


Neuvostoliiton alle 20-vuotiaiden jääkiekkomaajoukkue edusti Neuvostoliittoa jääkiekon alle 20-vuotiaiden miesten maaotteluissa vuosina 1973-1992.


title: Neuvostoliiton alle 20-vuotiaiden jääkiekkomaajoukkue

text: Neuvostoliiton alle 20-vuotiaiden maajoukkue oli aikansa menestynein joukkue se voitti 1970-luvulla seitsemän maailmanmestaruutta peräkkäin. MM-kisoissa 1992 joukkue toimi IVY:n joukkueena. Neuvostoliiton hajoamisessa syntyneet joukkueet: Venäjä, Valko-Venäjä, Kazakstan, Ukraina, Liettua, Latvia ja Viro


title: Haaksirikkoiset (kirja)

text: Haaksirikkoiset on Brian Jacquesin kirjoittama "Lentävä Hollantilainen" -sarjan ensimmäinen osa. Kirjasarjan toinen osa on Enkelin käsky. Sarjassa on myös kolmas osa (Voyage of Slaves), jota ei ole suomennettu.


title: Haaksirikkoiset (kirja)

text:
"Laiva"
Kirjan ensimmäinen osa alkaa Kööpenhaminasta vuonna 1620, jossa nuori mykkä poika pakenee kotoaan, jossa häntä kohdellaan kuin koiraa. Hän päätyy kokin apupojaksi laivalle nimeltä "Fleiger Hollander" ,Lentävä hollantilainen. Laivalla pojalle annetaan nimeksi Neb. Matkallaan laiva pysähtyy Esbjergin kaupungissa, jossa Neb tutustuu koiraan, jonka nimeää löytömaansa mukaan Tanskaksi. Matkan jatkuessa laivan kapteeni, Vanderdecken päättää purjehtia miehistön vastalauseista huolimatta Kap Hornin ympäri. Kap Hornilla laiva joutuu kuitenkin myrskyyn, jossa laivan rakenteet vaurioituvat. Myrskyn aikana ilmestyy enkeli ja kiroaa laivan ja tämän kapteenin. Koska Tan ja Neb ovat ainoat viattomat koko laivalla enkeli pelastaa heidät ja siunaa heitä ikuisella nuoruudella ja puheen lahjalla (Neb pystyy puhumaan ja kommunikoimaan Tanin kanssa telepaattisesti).


title: Haaksirikkoiset (kirja)

text:
"Paimen"
Kirjan toisessa osassa Neb ja Tan haaksirikkoutuvat maihin Tulimaan rannikolle, jolloin Neb huomaa kykenevänsä kommunikoimaan koiransa kanssa. Kaksikon löytää rannalta paimen nimeltä Luis, joka pitää heistä huolta kolmen vuoden ajan ja opettaa Nebille espanjaa. Tänä aikana Neb ja Tan auttavat Luisia mm. paimentamaan lampaita.


title: Haaksirikkoiset (kirja)

text:
"Kylä"
Kirjan viimeinen osa sijoittuu vuoden 1869 Englantiin, Chapelvalen kylään, jossa he auttavat kyläläisiä etsimään aarteen. Kolmannessa osassa päähenkilöt tunnetaan nimillä Ben ja Nat.


title: Hymykuopat (albumi)

text: Hymykuopat on suomalaisen Kike Elomaan ensimmäinen musiikkialbumi vuodelta 1985. Albumin tuottanut VP Lehto, joka on myös tehnyt valtaosan levyn kappaleista. Levystä on julkaistu cd-painos vuonna 2012.


title: WASD

text: WASD on usein tietokonepeleissä tai muissa -ohjelmissa käytettävä nuolinäppäinten korvaaja QWERTY- tai ZWERTY-näppäimistöllisissä tietokoneissa. WASD sijaitsee näppäimistön vasemmassa yläkulmassa nuolinäppäinten muotoisessa kuviossa. WASD on helpompi käyttää kuin nuolinäppäimiä, jos hiirtä käytetään oikealla kädellä. Monissa tietokonepeleissä käytetään oletuksena WASD-näppäimiä liikkumiseen. Koska WASD:n ympärillä on paljon muitakin näppäimiä, se on looginen paikka tähän tarkoitukseen, sillä WASD:n ympärillä oleviin näppäimiin voidaan antaa omia määrityksiä mitä ne tekevät, ja niitä voidaan nopeasti käyttää sormien jo ollessa lähellä.


title: Kesäkuu kesäkuu

text: Kesäkuu kesäkuu on Kike Elomaan studioalbumi vuodelta 1989.


title: Gabriel Rasch

text: Ole Gabriel Rasch (s. 8. huhtikuuta 1975 Hole) on norjalainen maantiepyöräilijä.


title: Gabriel Rasch

text: Rasch aloitti uransa amatööritalli Team Kronessa vuonna 2002, mutta hän oli kilpaillut jo vuodesta 1994 lähtien. Hän voitti maansa maantieajon mestaruuden vuosina 2001 ja 2003, ja vuonna 2007 hän voitti Rhône-Alpes Isère Tourin. Rasch pääsi ammattilaisjoukkue Crédit Agricoleen vuonna 2008. Hän on kiitellyt Thor Hushovdia siitä, että hänestä tuli ammattilainen, ja Rasch olikin Hushovdin kanssa samassa joukkueessa ensin Crédit Agricolessa ja myöhemmin myös Cervélo TestTeamissa ja Garmin-Cervélossa. Rasch ajoi muun muassa kolmesti Espanjan ympäriajon. Italian ympäriajoon hän osallistui kaksi kertaa, joista toisen keskeytti. Hän kilpaili myös vuoden 2008 olympialaisissa, joissa hän joutui keskeyttämään maantieajossa. Rasch sijoittui vuonna 2011 Qatarin ympäriajon seitsemänneksi, ja siirtyi seuraavana vuonna FDJ-BigMat -talliin. Viimeisinä ammattilaisvuosinaan 2013–2014 hän ajoi Team Sky -joukkueessa.


title: Gabriel Rasch

text: Rasch mister Paris-Roubaix


title: Daniel Caumo

text: Daniel Felipe Tomazi Moreira Caumo (s. 8. maaliskuuta 1989 Porto Alegre, Brasilia) on brasilialainen jalkapalloilija. Hän on pelipaikaltaan hyökkääjä.


title: Daniel Caumo

text: Caumo pelasi kotikaupunkinsa Grêmiossa vuoteen 2008 ja siirtyi seuraavaksi kahdeksi kaudeksi Cruzeiron riveihin. Hän saapui Suomeen kesän 2011 alussa alun perin Ykkösessä pelanneen PS Kemi Kingsin testiin samaan aikaan seuraan tulleen Adrianon suosituksesta. Caumo ei kuitenkaan saanut sopimusta joukkueeseen, joten hän liittyi sarjatasoa alempana Kakkosessa pelanneen Tornion Pallon riveihin. Kolme kuukautta kestäneen sopimuksen aikana Caumo teki kahdeksan maalia 15 sarjaottelussa.


title: Daniel Caumo

text: Koska TP-47:lla ei ollut mahdollista pitää Caumoa pidempään palkkavaatimusten johdosta, hän siirtyi saman sarjatason Seinäjoen Jalkapallokerhoon. Loppukaudella Caumo oli mukana nostamassa SJK:ta Ykköseen, onnistuen tekemään maalin nousukarsintaottelussa BK-46:ia vastaan. Hän solmi kauden 2012 alussa kaksivuotisen jatkosopimuksen seuran kanssa. Elokuussa 2013 Caumo valittiin Ykkösen kuukauden pelaajaksi. Samana vuonna hän oli mukana saavuttamassa nousua Veikkausliigaan SJK:n kanssa. Kauden päätteeksi Caumon sopimusta ei kuitenkaan jatkettu.


title: Prodan Gardžev

text: Prodan Stojanov Gardžev (; 8. huhtikuuta 1936 Rosenovo – 5. heinäkuuta 2003 Burgas) oli bulgarialainen vapaapainija ja olympiavoittaja. Hän edusti seuratasolla Tšernomorets Burgasia.


title: Prodan Gardžev

text: Gardžev sijoittui alle 79-kiloisten sarjassa kuudenneksi MM-kisoissa 1959 ja oli samassa sarjassa jaetulla viidennellä tilalla Rooman olympialaisissa 1960. Hän voitti 87 kilon painoluokassa maailmanmestaruuden 1963 ja sai seuraavana vuonna olympiakultaa. Gardžev oli pronssilla vuoden 1965 MM-kilpailuissa, mutta palasi taas kultakantaan Toledon kisoissa 1966. Hän sai pronssia EM-kisoista 1967 ja hopeaa vuonna 1968, ja voitti olympialaisista pronssia Méxicossa 1968.


title: Olli Vilppola

text: Olli Vilppola (s.29. toukokuuta 1987, Oulu) on suomalainen jalkapalloilija, joka on pelannut viimeksi Tornion Pallo-47:ssä. Vilppola pelaa puolustuksessa ja keskikentällä. Hän pelasi juniorikausiensa jälkeen AC Oulussa, mutta ei vakinnuttanut paikkaansa AC Oulun kokoonpanossa seuran noustua 2007 Veikkausliigaan. Hän siirtyi silloin Ykkösessä pelanneeseen Tornion Pallo-47:ään. Yhden Kakkosessa pelanneen Oulun Luistinseura-kauden jälkeen Olli Vilppola palasi Tornioon, joka oli pudonnut Kakkoseen. Kaudella 2013 Vilppola aloitti Kakkoseen nouseessa Tervareissa, mutta pelasi vain kolme ottelu siirtyäkseen opintojen pariin.


title: Olli Vilppola

text: Kaikkiaan Olli Vilppola on pelannut 42 Ykkösen peliä AC Oulussa ja TP-47:ssä.


title: Stanisław Fryźlewicz

text: Stanisław Fryźlewicz (s. 8. huhtikuuta 1944 Nowy Targ) on puolalainen entinen jääkiekkoilija. Hän edusti seuratasolla Podhale Nowy Targia. Fryźlewicz osallistui Sapporon olympialaisiin 1972, joissa hän pelasi kuusi ottelua ja Puola sijoittui kuudenneksi.


title: Morgartenin taistelu

text: Morgartenin taistelu käytiin Sveitsissä lähellä Mortgartenin solaa, nykyisessä Oberägerin kunnassa, Zugin kantonissa, vuonna 1315. Jousilla ja nuolilla aseistautuneet Sveitsin valaliiton jalkamiehet yllättivät väijyksistä Pyhää saksalais-roomalaista keisarikuntaa edustaneet itävaltalaisjoukot, joita johti herttua Leopold I. Taistelu oli ensimmäinen, jossa sveitsiläiset löivät Habsburgit, ja ensimmäinen pitkään aikaan, jossa jalkamiehet löivät haarniskoidut ritarit. Schwyzläisten ansioituminen tässä taistelussa johti siihen, että liittoa alettiin kutsua heitä muistuttavilla nimilä monissa kielissä (Schweiz, Suisse, Svizzera, Switzerland).


title: Morgartenin taistelu

text: 1200-luvun lopulla Habsburgit pyrkivät turvaamaan laajat alueet Gotthardin solan ympäristössä turvatakseen lyhyen reitin pohjoisesta Italiaan. Valaliiton jäsenillä Uri, Schwyz ja Unterwalden oli aiempien keisarien vapauskirje, joka takasi niille alueen autonomisuuden.


title: Morgartenin taistelu

text: Vuonna 1314 Ludvig Baijerilainen ja Habsburgien prinssi Frederik kilpiailivat Pyhän saksalais-roomalaisen keisarikunnan kruunusta, ja sveitsiläiset tukivat Ludvigia. Sotatoimien puhkeamiseen johti lopulta kiista Habsburgien tukeman Einsiedelnin luostarin oikeudesta laidunmaihin.


title: Morgartenin taistelu

text: Taistelun jälkeen sveitsiläiset uusivat valansa, ja valaliitto vahvistui ja alkoi kasvaa.


title: Tšekin naisten jääkiekkomaajoukkue

text: Tšekin naisten jääkiekkomaajoukkue edustaa Tšekkiä naisten kansainvälisissä jääkiekko-otteluissa ja turnauksissa. Joukkue toimii Tšekin jääkiekkoliiton alaisuudessa. Vuodesta 2014 joukkueen päävalmentajan on toiminut Jiří Vozák.


title: Tšekin naisten jääkiekkomaajoukkue

text: Tšekillä on yli 2 700 naisjääkiekkoilijaa.


title: Mario Party 9

text: Mario Party 9 on NDCUBE:n kehittämä ja Nintendon julkaisema "Mario Party" -pelisarjan yhdestoista osa. Peli julkaistiin maaliskuussa 2012 Wiille. Peli on järjestyksessään sekä sarjan toinen että viimeinen peli, joka on julkaistu Wiille.


title: Mario Party 9

text: Vaikka "Mario Party 9" sisältääkin samanlaisuuksia edeltäjistä, se sisältää runsaasti uutta. Yhtenä merkittävänä uutena asiana on se että tällä kertaa hahmot eivät liiku jaloin ympäri pelilautaa, vaan jokainen hahmo matkustaa tasomaisen pelilaudan läpi jollain kulkuneuvolla, esimerkiksi ”Toad Villagessa” avoautolla ja ”Bob-Omb Factoryssä” nelijalkaisella robotilla. Tällä kertaa hahmot eivät kerää tavallisia tähtiä, vaan Mini Star -tähtiä, joita aina pelilaudan päätteeksi eniten saanut voittaa koko kilpailun ja saa palkinnoksi edeltäjissä keräilyesineenä käytetyn Star-tähden. Monet pelilaudat sisältävät kuitenkin myös Mini Ztar -tähtiä jotka puolestaan menettävät hahmolta Mini Star -tähtiä, nämä on suunniteltu muistuttamaan edeltäjissä tähtiä vähentäneitä Ztar-tähtiä.


title: Mario Party 9

text: Tässä pelissä pelaaja ei myöskään voi saada tai menettää kolikoita, vaan jos hahmo joutuu omalla vuorollaan kulkuneuvon kanssa siniseen ruutuun, hän saa joko avusteen tai ” Free-For-All-Minigame” -minipelin. Jokainen lauta sisältää edeltäjistä tuttuja Bowser Time -ruutuja, joissa tapahtuu jotain pahamaineista kuten sitä että kaikki hahmot joutuvat pelaamaan minipelin, jossa minipelin hävinnyt tai viimeiseksi tullut hahmo voittaa ja sitä että pelaaja joutuu antamaan määrätyn määrän viimeisenä olevalle hahmolle Mini Stareja. Uusiin ruutuihin kuuluu myös Taaksemenoruutu, jossa kulkuneuvo menee arpakuutiosta tulevan summan verran ruutuja taaksepäin. Jokainen lauta sisältää myös edeltäjistä tuttuja Happening-ruutuja joissa tapahtuu aina jotain hyvää tai huonoa, esimerkiksi Bob-omb Factoryssä jos joutuu johonkin muutamista tietyistä Happening-ruuduista, lentää Bob-omb kulkuneuvon keulaan joka aloittaa edettävien ruutujen tahtiin menevän laskennan ja se kenen vuorolla laskenta tulee loppuun menettää Mini Stareja Bob-ombin räjähdyksestä.


title: Mario Party 9

text: Jokaisella pelilaudalla kohdataan kahdesti pomovastus, ensin kohdataan Bowser Jr. ja sen taisteluun laittama vastus laudan puolessa välissä ja koko laudan lopussa puolestaan Bowser ja sen laittama vastus. Tässä pelissä on edeltäjien tapaan tarinatila ("Solo Mode") jossa läpäistään eri pelilautoja juonen mukaisesti. Tämä peli sisältää Single-moodin lisäksi edeltäjistä tutun moninpelitilan ja minipelitilan, joista jälkimmäisessä voi pelata avattuja minipelejä. Pelissä on myös Museotila, jossa voi ostaa edeltäjän tapaan käydyistä otteluista saaduilla Carnival Card -korteilla erilaisia figuureita, hahmojen ääniefektejä ja paljon muuta.


title: Mario Party 9

text: "Mario Party 9" esiteltiin ensimmäistä kertaa E3 2011 -messuilla, jolloin paljastui se että siinä mennään erilaisilla ajoneuvoilla ympäri pelilautoja ja se että peli tullaan julkaisemaan vuonna 2012. Näyttelemisen jälkeen Joystiq paljasti pelistä sitä että siinä ei tule Mii-hahmoja lainkaan pelattavaksi ja sen että siinä tulee olemaan ensimmäistä kertaa koko "Mario Party" -sarjan historiassa pomovastuksia, jotka tulevat varsinaisella pelilaudalla. Myöhemmin paljastui myös se että pelin kehittää NDCUBE Hudson Softin sijasta.


title: Mario Party 9

text: "Mario Party 9" sai pääosin positiivisia vastaanottoja, sillä Metacriticin 45 arvostelijalta kokoamien arvosanojen keskiarvosanaksi tuli 73/100 ja GameRankingsin 28 arvostelijalta kokoamien arvosanojen keskiarvoksi tuli puolestaan 75,05 %.


title: Mario Party 9

text: Saksalainen lehti "N-Zone" "antoi Mario Party 9":n yksinpelille arvosanaksi 75 % ja moninpelille 85 %. Nintendo Power antoi sille 8/10 pistettä, sanoen että ”suuri osa pelin 78:sta aktiviteetista on hauskoja”, samalla se kommentoi että ”jotkut saattavat olla tylsistyneitä pelin radikaaleista muutoksista.” Nintendo World Report antoi pelille arvosanaksi 8.5/10. IGN antoi pelille arvosanaksi 7.0 ”hyvä”-arvosanalla, yllättyen graafisesta parannuksesta ja sen ohjaustyylistä. Kuten aiempien "Mario Party" -pelien kohdalla, IGN kritisoi voimakkaasti pelin liiallista tuuripohjaisuutta. UGO Entertainment antoi A-:n kritisoiden yksinpelitilaa, mutta kehuen kuitenkin sen moninpelitilaa ja sen parannusta edeltäjästä.


title: Mario Party 9

text: MyNintendoNews antoi pelille arvosanaksi 8.5/10 kritisoiden online-moodin puuttumista, mutta tiedotti että peli on ”äärimmäisen viihdyttävä” ja paranneltu aiemmista "Mario Party" -peleistä. GamesRadar antoi pelille 8/10 pistettä ollen yllättynyt pelin tasapainoisuudesta, mutta kritisoi pelilautojen ennustavuudesta. NintendoLife antoi arvosanaksi 8/10.


title: Mario Party 9

text: Suomalaisilta arvostelijoilta peli sai myös pääosin hyvän vastaanoton. Tilt.tv antoi pelille arvosanaksi 8/10 kehuen minipelien runsasta määrää ja laadukasta toteutusta, mutta kritisoi puolestaan liiallista saman asian toistuvuutta ja sitä kun lautapeli-idea ei taivu kovin hyvin konsolille. KonsoliFin antoi pelille 3/5 tähteä sanoen että ”"Mario Party 9 ei ehkä ole bilesarjan suuren suuri comeback, mutta mukavan tuore ja laadukkaahko uudelleenlämmittely kuitenkin"”. Gamereactor antoi pelille arvosanaksi 8/10 kehuen kauniisti ja mielikuvituksekkaasti parempia tuotantoarvoja, todella hauskoja minipelejä ja monipuolisia pelilautoja, mutta kritisoiden kuitenkin hahmojen liian pientä toisistaan eroamista, vähäistä tekemistä yksinpelissä ja liian vähäistä ammentamista sarjan historiasta.


title: Mario Party 9

text: Syyskuuhun 2012 mennessä peliä oli myyty maailmanlaajuisesti yhteensä 2,24 miljoonaa kappaletta.


title: Marta Baldó

text: Marta Baldó Marín (s. 8. huhtikuuta 1979 Villajoyosa) on espanjalainen entinen rytminen voimistelija ja olympiavoittaja. Hän edusti seuratasolla CA Montemaria. Baldó oli 17-vuotiaana mukana Atlantan olympialaisissa 1996, joissa Espanja voitti joukkuevoimistelun kultaa.


title: Kazakstanin naisten jääkiekkomaajoukkue

text: Kazakstanin naisten jääkiekkomaajoukkue edustaa Kazakstania naisten jääkiekkomaaotteluissa ja -turnauksissa. Joukkue toimii Kazakstanin jääkiekkoliiton alaisuudessa ja sitä valmentaa Aleksandr Maltsev.


title: Kazakstanin naisten jääkiekkomaajoukkue

text: Joukkue on pelannut viitenä vuonna MM-kisojen pääsarjassa.


title: Kazakstanin naisten jääkiekkomaajoukkue

text: Kazakstanissa on noin 200 naisjääkiekkoilijaa.


title: Roger Abel

text: Roger Abel (8. huhtikuuta 1900 – ?) oli monacolainen ampuja.


title: Roger Abel

text: Abel osallistui olympialaisiin neljästi vuosina 1924–1952. Hän oli Pariisin kisoissa 1924 jaetulla 45. sijalla 50 metrin pienoiskiväärin makuuasentokilpailussa ja oli samassa lajissa 57. Berliinissä 1936. Abel osallistui vuoden 1936 olympialaisissa myös 25 metrin kaksintaisteluun. Toisen maailmansodan jälkeen Lontoon olympiakisoissa 1948 hän oli 50 metrin pienoiskiväärissä 67. eli kilpailun neljänneksi viimeinen, ja Helsingissä 1952 lajin 52. Abel sijoittui vuoden 1952 kisoissa 50 metrin pienoiskiväärin moniasentokilpailussa 42:seksi.


title: The Godfather II

text: The Godfather 2 on EA Redwood Shoresin kehittämä ja Electronic Artsin julkaisema toimintaseikkailupeli. Peli julkaistiin huhtikuussa 2009 Microsoft Windowsille, PlayStation 3:lle ja Xbox 360:lle. Peli on jatkoa "The Godfatherille".


title: The Godfather II

text:
Peli on "Grand Theft Auto" -tyylinen avoimeen pelimaailmaan sijoittuva
peli. Pelaaja voi liikkua vapaasti ympäri pelimaailmaa ja tehdä tehtävät milloin itse haluaa. Pelissä on kolme kaupunkia: New York, Miami ja Havana.


title: The Godfather II

text: Peli eroaa edellisestä osasta siten, että pelaajan ei enää tarvitse tehdä kaikkea itse, vaan käytössä on omia sotilaita. Apulaisia voi palkata omista yrityksistä. Kaikilla apulaisilla on omia erikoiskykyjä. Joku on esimerkiksi tiirikoija, joka osaa murtaa joitain tiettyjä ovia ja kassakaappeja, ettei tarvitse enää käyttää dynamiittia, kuten ensimmäisessä osassa. Myös vaatevalikoima on edellistä peliä suurempi.


title: The Godfather II

text: Kun pelaaja on vallannut yrityksiä itselleen, hän voi löytää niistä tai perheen päämajasta () ihmisiä, joita voi ottaa mukaan perheeseen. Jokaisella perheenjäsenellä on omat taitonsa, ja jos pelaaja ylentää jonkun perheensä sotilaan, tämä voi saada toisen ja kolmannenkin taidon.


title: The Godfather II

text: Taitoja on yhteensä kuusi:


title: The Godfather II

text: Kun pelaaja on vallannut yhden rikoskierteen itselleen, hän saa itselleen ja ryhmälleen uuden apuvälineen. Apuvälineitä on neljä:Peli alkaa uudenvuoden aattona, Hyman Rothin syntymäpäivillä Kuubassa vuonna 1959. Kuuban presidentti julistaa lopettavansa viransa lopettaakseen vallankumouksen ja verenvuodatuksen. Kaduilla puhkeaa mellakka, ja Dominicin pitää auttaa Michael, Fredo sekä hänen pomonsa, ensimmäisen pelin päähahmo Aldo lentokentälle, jotta he pääsisivät takaisin New Yorkiin. Lennonjohtotornin päällä oleva tarkka-ampuja ampuu Aldon, ja muut pakenevat lentokoneeseen. Michael pahoittelee Aldoa Dominicille, ja sanoo että Dominic saa perustaa oman perheensä New Yorkiin.


title: The Godfather II

text: Kuusi viikkoa myöhemmin Corleonen perheen päämajalla Michael sanoo Dominicille, että Aldon kuoltua hänen perheensä hajosi, ja hänen caporegimensa aloittivat omat perheet. Dominicin on eliminoitava uudet perheet päästäkseen New Yorkin alamaailman johtajaksi. Dominic aloittaa valtaamalla muutamia pienyrityksiä, ja pian hän saa soiton vihollisperheen johtajalta, Carmine Rosatolta, joka haluaa tehdä rauhan Dominicin kanssa. He tapaavat pienessä baarissa, ja Dominicilla on mukanaan ystävänsä Frank Petangieli. Kolmikko aloittaa keskustelun, mutta Rosaton miehet kuristavat Frankin ja yrittivät tappaa Dominicin. Dominic pakenee paikalta ja haluaa kostaa Frankin kuoleman hyökkäämällä Rosaton perheen päämajaan. Dominic tappaa Rosaton ja räjäyttää tämän kodin. Hän saa soiton Hyman Rothilta, joka haluaa tavata Dominicin Floridassa.


title: Danko Cvjetičanin

text: Danko Cvjetičanin (s. 16. lokakuuta 1963 Zagreb, Jugoslavia) on kroatialainen kilpauransa päättänyt koripalloilija.


title: Danko Cvjetičanin

text: Cvjetičanin aloitti ammattilaiskoripallon jugoslavialaisessa KK Partizanissa, jonka lisäksi hän edusti urallaan myös samassa maassa KK Cibonaa. Ulkomailla hän pelasi Estudiantesissa ja Reggianassa. Hän voitti seurajoukkueissa muun muassa Euroopan cupin kaudella 1985–1986 ja Saporta Cupin kaudella 1986–1987. Lisäksi Cvjetičanin voitti Jugoslavian cupin kaudella 1987–1988 sekä Kroatian-mestaruuden kaudella 1991–1992. Hän lopetti ammattilaiskoripallon vuonna 1998.


title: Danko Cvjetičanin

text: Maajoukkuetasolla Cvjetičanin edusti Jugoslavian nuorisomaajoukkueita ja myöhemmin Jugoslavian maajoukkuetta. Hän saavutti muun muassa olympiahopeaa Soulin olympialaisista. Kroatian itsenäistymisen jälkeen Cvjetičanin edusti Kroatiaa, jonka paidassa hän voitti muun muassa olympiahopeaa vuonna 1992.


title: Danko Cvjetičanin

text: Pelaajauransa jälkeen Cvjetičanin on toiminut muun muassa Philadelphia 76ersin ja New Jersey Netsin Euroopan kykyjenetsijänä.


title: Egyptin presidentinvaali 2012

text: Egyptin presidentinvaali 2012 käytiin Egyptissä vuonna 2012. Vaalin ensimmäinen kierros järjestettiin 23.–24. toukokuuta 2012. Siinä voittajiksi selvisivät muslimiveljeskunnan Mohammed Mursi sekä Hosni Mubarakin aikainen ministeri Ahmad Shafiq. Vaalin toinen kierros järjestettiin 16.–17. kesäkuuta, ja Egyptin presidentiksi valittiin Mohammed Mursi. Kyseessä oli Egyptin historian toinen yli yhden ehdokkaan presidentinvaali, ja ensimmäinen presidentinvaali vuoden 2011 vallankumouksen jälkeen.


title: Egyptin presidentinvaali 2012

text: Vaalin ehdokasasettelussa oli ongelmia ja useita ehdokkaita evättiin erinäisten syiden takia. Presidentinvaalien ehdokkaaksi haki yhteensä yli 20 henkilöä, joista 13 ilmoittautuneen ehdokkuus hyväksyttiin. Näihin kuuluvat muun muassa maltillinen islamisti Abdel-Moneim Ablofoth, muslimiveljeskunnan Mohammed Mursi, entinen pääministeri Ahmad Shafiq sekä Mubarakin entinen ulkoministeri ja entinen Arabiliiton johtaja Amr Moussa.


title: Egyptin presidentinvaali 2012

text: Tuomioistuin hyllytti maallista liberaalipuoluetta edustaneen Aiman Nurin, koska tämä oli istunut viisi vuotta vankilasta petoksesta ja asiakirjojen väärentämisestä. Nur oli ollut vuoden 2005 vaaleissa Mubarakin vastaehdokas, ja tuli vaaleissa toiseksi 7,6 prosentin osuudella. Nurin eväämisen myötä myös Muslimiveljeskunnan alkuperäisen ehdokkaan, puolueen varapuheenjohtaja Khairat al-Shaterin, asema kyseenalaistettiin ja lopulta hänet hylättiin. Al-Shater istui seitsemän vuotta vankilassa tuomittuna terrorismista ja rahanpesusta. Ehdokkaansa epävarman aseman johdosta puolue nimesi varaehdokkaakseen puolueen johtajan Mohammed Mursin.


title: Egyptin presidentinvaali 2012

text: Lisäksi äärivanhoillisten salafistien ehdokkaan Hazem Abu Ismailin kelpoisuudesta ei oltu varmuutta, sillä tämän äidin sanottiin olevan kaksoiskansalainen. Lain mukaan ehdokkaiden vanhemmilla saa olla vain Egyptin kansalaisuus. Abu Ismail kiisti väitteen, ja piti ehdokkuuden kyseenalaistusta salajuonena häntä vastaan. Vaalilautakunta päätyi lopulta hylkäämään Abu Ismailin ehdokkuuden. Abu Ismailin asianajaja tuomitsi päätöksen välittömästi, ja uskoi vaalikomitean saanen hylkäämispäätöksen käskynä Egyptiä johtavalta sotilasneuvostolta.


title: Egyptin presidentinvaali 2012

text: Huhtikuussa 2012 Egyptissä hyväksyttiin laki, joka kielsi presidenttiehdokkuuden niiltä, jotka toimivat pääministerinä, varapresidenttinä, presidenttinä tai puoluejohdossa Hosni Mubarakin valtakauden viimeisenä vuosikymmenenä. Tämän myötä yhtenä kärkiehdokkaista pidetyn entisen pääministeri Ahmed Shafiqin ehdokkuus hylättiin. Shafiq valitti päätöksestä ylimpään vaalilautakuntaan, joka hyväksyi valituksen ja palautti Shafiqin ehdokkuuden, koska tämä oli ilmoittautunut ehdokkaaksi ennen lain voimaan astumista. Ehdokkaista hylättiin myös viimeisimpänä presidenttikisaan ilmoittautunut Mubarakin aikainen tiedustelupäällikkö ja varapresidentti Omar Suleiman, joka keräsi vaaditut 30 000 allekirjoitusta muutamassa päivässä. Suleiman hylättiin, koska hän ei saanut tarpeeksi tukea riittävän monesta maakunnasta.


title: Mike Wallace

text: Myron Leon (Mike) Wallace (9. toukokuuta 1918 Brookline, Massachusetts, Yhdysvallat – 7. huhtikuuta 2012 New Haven, Connecticut, Yhdysvallat) oli yhdysvaltalainen journalisti, joka toimi 60 Minutes -makasiiniohjelman haastattelijana. Hän oli sen vakituinen toimittaja 1968–2006, mutta teki aika ajoin haastatteluja vielä pari vuotta sen jälkeenkin. Lopullisesti hän vetäytyi julkisuudesta vuonna 2008 ohitusleikkauksen jälkeen. Hän sai parikymmentä Emmy-palkintoa ja muita palkintoja.


title: GU-Racing International

text: GU-Racing International on saksalainen pikkuformulatalli, joka kilpailee nykyään Formula 3 Euroseries-sarjassa. Talli perustettiin vuonna 2003. Talli on aiemmin kilpaillut mm A1 Grand Prix, Formula BMW, Formula Renault ja Superleague Formula-sarjoissa. Talli valmisti autot Olympiacos CFP ja FC Basel 1893 joukkueille.


title: Norjan naisten jääkiekkomaajoukkue

text: Norjan naisten jääkiekkomaajoukkue edustaa Norjaa naisten kansainvälisissä jääkiekko-otteluissa ja -turnauksissa. Joukkue toimii Norjan jääkiekkoliiton alaisuudessa ja vuodesta 2015 lähtien sitä on valmentanut Laura Rollins.


title: Norjan naisten jääkiekkomaajoukkue

text: Norjassa on noin 600 naisjääkiekkoilijaa.


title: Richard Sahla

text: Richard Sahla (8. huhtikuuta 1900 Bückeburg – 6. huhtikuuta 1942 Tšudovo, Neuvostoliitto) oli saksalainen esteratsastaja. Hän osallistui Amsterdamin olympialaisiin 1928, joissa hän oli henkilökohtaisen kilpailun 14. ja ratsasti myös maansa seitsemänneksi sijoittuneessa joukkueessa.


title: Teresia ja Rafael Lönnströmin kotimuseo

text: Teresia ja Rafael Lönnströmin kotimuseo on raumalaisen tehtailijapariskunnan Teresia ja Rafael Lönnströmin edustuskoti taidekokoelmineen. Koti avattiin museona vuonna 1988 teollisuusneuvos Teresia Lönnströmin testamentin mukaisesti. Museokokonaisuuteen kuuluu myös Lönnströmin taidemuseo.


title: Teresia ja Rafael Lönnströmin kotimuseo

text: Teresia ja Rafael Lönnströmin kotimuseossa on säilytetty Lönnströmien kodin interiööri huonekaluineen, sekä design- ja taide-esineineen. Museossa on esillä myös vanhempi osa taidekokoelmasta, johon kuuluu suomalaista ja ulkomaista taidetta kultakaudelta tähän päivään. Lönnströmien koti valmistui vuonna 1942 Rauman Kaivopuistoon, Syväraumanlahden pohjukkaan.


title: Teresia ja Rafael Lönnströmin kotimuseo

text: Kapteeni Rafael Lönnström perusti Lönnström-yhtiöt 1929 ja laajensi yhtiöiden toimintaa 1930-luvulla. Ennen toista maailmansotaa ja sodan aikana yhtiöt valmistivat pääasiassa sotatarvikkeita. Sotien jälkeen yhtiöt laajenivat monialaiseksi metalliteollisuusyritykseksi. Vuonna 1943 Rafael Lönnström menehtyi keuhkotuberkuloosiin ja hänen puolisostaan Teresia Lönnströmistä tuli yhtiöiden pääomistaja. Yhtiöiden päätuotantosuunnat olivat vesihanat sekä kuljetinketjut ja -järjestelmät.


title: Teresia ja Rafael Lönnströmin kotimuseo

text: Teollisuusneuvos Teresia Lönnström johti Lönnström-yhtiöitä 30 vuotta. Taidekokoelmalle Teresia Lönnströmillä oli aikaa erityisesti sen jälkeen, kun hän 1970-luvun alussa päätti myydä Lönnström-yhtiöt Huhtamäki-yhtymälle. Myynnin yhteydessä hän teki huomattavia lahjoituksia yleishyödyllisiin tarkoituksiin, muun muassa Suomen Kulttuurirahastolle.


title: Teresia ja Rafael Lönnströmin kotimuseo

text: Teresia Lönnström kuoli vuonna 1986. Hänen testamenttinsa mukaisesti perustettiin Teresia ja Rafael Lönnströmin Säätiö edistämään ja tukemaan kuvataiteita. Säätiö ylläpitää Teresia ja Rafael Lönnströmin kotimuseota ja Lönnströmin taidemuseota.


title: Puolan väestö

text: Puolan väestö on etnisesti varsin homogeeninen. Puolalaisten geneettinen tausta on sitä vastoin hyvin heterogeeninen johtuen suuresta vähemmistöjen määrästä ennen toista maailmansotaa ja mongolien hyökkäyksistä (n. 1200-luvulla). Myös monet sodat ovat monipuolistaneet puolalaisten geneettistä taustaa.


title: Puolan väestö

text: Puolan väkiluku on noin 38 miljoonaa. Luku on pysytellyt samana kommunistidiktatuurin luhistumisesta alkaen. Vuonna 1980 väkiluku oli noin 35,7 miljoonaa, vuonna 1960 noin 29,8 miljoonaa ja vuonna 1946 noin 23,6 miljoonaa. Maassa puhutaan lähes yksinomaan puolaa (97,8 %). Pieniä vähemmistöjä ovat saksalaiset, ukrainalaiset, valkovenäläiset ja liettualaiset. Noin 87 prosenttia väestöstä on katolilaisia. Katolisten lisäksi maassa on muiden muassa ortodokseja, uniaatteja eli kreikkalaiskatolilaisia, protestantteja ja juutalaisia.


title: Puolan väestö

text: Ennen toista maailmansotaa Puolassa asui yli kolme miljoonaa juutalaista, runsas miljoona sekä saksalaisia että valkovenäläisiä ja lähes neljä miljoonaa ukrainalaista. Juutalaiset surmattiin toisen maailmansodan aikaisessa, saksalaisten toimeenpanemassa holokaustissa, ja sodanjälkeisessä rajojen siirrossa voittajat suorittivat laajamittaisia joukkosiirtoja. Niissä Neuvostoliittoon jäänyt puolalaisväestö siirrettiin nyky-Puolaan ja nyky-Puolan ukrainalaiset ja valkovenäläiset Neuvostoliittoon.


title: Puolan väestö

text: Vuonna 2012 arvioitu elinajaodote on miehille 72,31 vuotta ja naisille 80,43 vuotta.


title: Puolan väestö

text: Maailman terveysjärjestön vuonna 2004 tekemän selvityksen mukaan alkoholinkäyttö Puolassa on maailman keskitason yläpuolella, puhtaaksi alkoholiksi muunnettuna noin 8,7 litraa aikuista kohti. Tämä on hiukan vähemmän kuin Italiassa ja hiukan enemmän kuin Yhdysvalloissa.


title: Puolan väestö

text:
Seuraavassa on Puolan toisen tasavallan aikaista tilannetta kuvaavia karttoja eri kansallisuuksien asuinalueista.
Puolan koulujärjestelmä on uudistusten kohteena, koska sitä sopeutetaan eurooppalaisiin järjestelmiin. Nykyisin lapset käyvät yhtenäistä alakoulua 7–13-vuotiaina. Sen jälkeen on erilaisia yläkouluvaihtoehtoja, ja noin 19-vuotiaana ne, jotka haluavat jatkaa yliopistoihin tai muuten korkea-asteelle, suorittavat ylioppilas- eli "matura"-tutkinnon.


title: Puolan väestö

text: Vuonna 2010 Puolassa oli viisi yli puolen miljoonan asukkaan kaupunkia, ja kymmenen yli 300 000 asukkaan kaupunkia (suluissa arvioitu asukasluku vuonna 2010).


title: Ionuț Țăran

text: Ionuț Dorin Țăran (s. 8. huhtikuuta 1987 Sărmaș) on romanialainen ohjaskelkkailija. Hän kilpailee erityisesti kaksikoissa.


title: Ionuț Țăran

text: Țăran aloitti ohjaskelkkailun vuonna 1999. Hän oli kaudella 2005–2006 maailmancupin kokonaiskilpailun 23. ja sijoittui EM-kisoissa 2006 kahdeksanneksitoista. Țăran kilpaili vuoden 2006 olympialaisissa kaksikossa Cosmin Chetroiun kanssa ja sijoittui 18:nneksi eli viimeiseksi. Hän oli MM-kisoissa 25. vuonna 2007 ja 17. sekä vuonna 2008 että 2009. Țăran oli jälleen seitsemästoista Vancouverin olympialaisissa 2010, joissa hänen parinsa oli jälleen Chetroiu. Hän oli maailmancupissa 23. kaudella 2011–2012.


title: Mylopótamos (kunta)

text: Mylopótamos ( eli Δήμος Μυλοποτάμου, "Dímos Mylopotámou") on Kreikan kunta, joka sijaitsee Réthymnon alueyksikössä Kreetan alueella. Kunnan pinta-ala on 337,9 neliökilometriä ja väkiluku 14 363 (vuonna 2011). Kunnan kuntakeskus on Pérama.


title: Mylopótamos (kunta)

text: Mylopótamoksen kunta sijaitsee Kreetan saaren keskiosassa sen pohjoisrannikolla. Se on saanut nimensä sen halki virtaavasta Mylopótamos-joesta. Nykyinen Mylopótamoksen kunta muodostui, kun Geropótamos, Kouloúkonas ja Zonianá yhdistyivät vuoden 2011 alussa Kallikrates-suunnitelman mukaisesti.


title: Mylopótamos (kunta)

text: Kunnan nähtävyyksiin kuuluu muun muassa Vósakoksen luostari.


title: Mylopótamos (kunta)

text: Vuoden 2011 kuntauudistuksesta lähtien Mylopótamoksen kunta muodostuu kolmesta kunnallisyksiköstä, jotka vastaavat uudistusta edeltäneitä kuntia. Kunnallisyksiköt sekä niihin kuuluvat kylä- ja kaupunkiyhdyskunnat ja asutukset ovat:


title: Joonas Korpisalo

text: Joonas Korpisalo (s. 28. huhtikuuta 1994 Pori) on suomalainen jääkiekkomaalivahti, joka pelaa NHL-joukkue Columbus Blue Jacketsin organisaatiossa. Hän on Blue Jacketsin kolmannen kierroksen varaus . Joonas Korpisalon isä on Ässien entinen urheilujohtaja ja pelaaja Jari Korpisalo.


title: Joonas Korpisalo

text: Korpisalo on Karhu-Kissojen kasvatti. Hän siirtyi Jokereihin C-juniori-ikäisenä. Hän oli aiemmin pelannut nuorempana Karhu-Kissojen lisäksi myös Porin Ässissä sekä Saksassa Landshutissa. Jokereissa Korpisalo oli ensimmäisellä kaudellaan 2009–2010 joukkueen eniten pelannut maalivahti runkosarjassa. Hän oli myös pudotuspeleissä joukkueen pelaava maalivahti, kun Jokerit voitti C-junioreiden Suomen mestaruuden. Hän eteni seuraavaksi kaudeksi B-junioreihin ja kaudella 2011–2012 A-junioreihin, joissa pelasi 38 ottelua. Korpisalo valittiin A-junioreiden ensimmäiseen tähdistöön sekä nimettiin sarjan parhaaksi maalivahdiksi. Jokerit voitti kauden päätteeksi hopeaa.


title: Joonas Korpisalo

text: Korpisalon odotettiin siirtyvän kaudeksi 2012–2013 Pohjois-Amerikkaan Western Hockey Leaguessa pelaavaan Prince George Cougarsiin, joka varasi hänet CHL:n varaustilaisuudessa. Hän jatkoi kuitenkin pelaamista Suomessa ja Jokereissa. Kaudella 2012–2013 hän pelasi 13 ottelua Jokereiden A-junioreissa ja debytoi miesten tasolla pelaten lainasopimuksella 18 ottelua Mestis-joukkue Kiekko-Vantaassa.


title: Joonas Korpisalo

text: Korpisalo pelasi myös kauden 2013–2014 alkupuolella Kiekko-Vantaassa. Hän pelasi myös yhden ottelun Jokereiden liigajoukkueessa. Joulukuussa 2013 Korpisalo siirtyi Jokereista Tampereen Ilvekseen tammikuun 2014 loppuun asti kestävällä lainasopimuksella. Tammikuun aikana hän pelasi kaksi ottelua Mestiksessä Lempäälän Kisan joukkueessa. Juha Järvenpään loukkaantumisen vuoksi Korpisalon lainasopimusta jatkettiin myöhemmin kauden loppuun asti kestäväksi. Korpisalo pelasi Ilveksessä kauden aikana kahdeksan ottelua.


title: Joonas Korpisalo

text: Kauden päätyttyä Suomessa Korpisalo siirtyi Pohjois-Amerikkaan harjoittelemaan hänet varanneen Columbus Blue Jacketsin joukkueeseen. Pian Korpisalo ja Blue Jackets solmivat kolmevuotisen tulokassopimuksen. Korpisalo kertoi kuitenkin pelaavansa vielä yhden kauden Suomessa ennen Pohjois-Amerikkaan siirtymistä.


title: Joonas Korpisalo

text: Huhtikuun lopulla ilmoitettiin Korpisalon jatkavan kauden 2014–2015 ajan Ilveksessä, jossa hän ilmoitti tavoitteekseen ottaa joukkueen pelaavan maalivahdin paikan. Korpisalo pelasi Ilveksessä 38 runkosarjaottelua sekä kaksi peliä pudotuspeleissä. Ilves tippui heti villi kortti -kierroksella ja Korpisalo siirtyi Pohjois-Amerikkaan Blue Jacketsin AHL-farmiseura Springfield Falconsiin, jossa ehti pelata kolme ottelua.


title: Joonas Korpisalo

text: Blue Jacketsin nuorten lupausten joukkue voitti ennen kauden 2015–2016 alkua Traverse Cityssä pelatun kahdeksan joukkueen turnauksen Korpisalon toimiessa joukkueen maalivahtina. Korpisalo pelasi ensimmäisessä NHL:n harjoitusottelussaan nollapelin, kun Blue Jackets hävisi Pittsburgh Penguinsille rangaistuslaukauksilla. Hän torjui 39 kertaa ja hänet valittiin ottelun parhaaksi pelaajaksi. Ottelun jälkeen hän sai kehuja joukkuetovereiltaan. Korpisalo lähetettiin kuitenkin ennen kauden alkua farmijoukkue Lake Erie Monstersiin yhdessä Anton Forsbergin kanssa.


title: Joonas Korpisalo

text: Korpisalo torjui AHL:ssä debyyttiottelussaan 20 laukausta ja nollapelin ja tuli valituksi ottelun kolmostähdeksi. Marraskuun lopulla Korpisalon torjuntaprosentti oli koko sarjan paras, 94,1. Päästettyjen maalien keskiarvossa hän oli liigan tilastoissa kolmannella sijalla. Joulukuussa Korpisalo nostettiin ensimmäisen kerran Blue Jacketsin NHL-kokoonpanoon seuran ykkösmaalivahti Sergei Bobrovskin loukkaannuttua. Korpisalo debytoi Blue Jacketsissa 15. joulukuuta edelliskauden finaalijoukkue Tampa Bay Lightningia vastaan. Lightning voitti ottelun lukemin 2–1, mutta Korpisalo valittiin ottelun kakkostähdeksi. Korpisalo otti ensimmäisen voittonsa NHL:ssä kolmannessa ottelussaan, jossa hän torjui 30 laukausta ja hänet valittiin ottelun parhaaksi pelaajaksi Blue Jacketsin voitettua Philadelphia Flyersin rangaistuslaukauksilla 3–2. Ottelun jälkeen hän sai jälleen kehuja. Joulukuun viimeisenä päivänä Korpisalo tiputettiin takaisin AHL:ään Bobrovskin tervehdyttyä vammastaan. Korpisalo kutsuttiin loukkaantumisten vuoksi takaisin NHL:n puolelle jo tammikuun neljäntenä päivänä. Kesäkuussa 2017 Korpisalo teki kahden vuoden jatkosopimuksen Blue Jacketsin kanssa.


title: Joonas Korpisalo

text: Korpisalo pelasi 17 poikien maaottelua. Hän edusti Suomen alle 18-vuotiaiden maajoukkuetta vuoden 2012 alle 18-vuotiaiden maailmanmestaruuskilpailuissa, joissa pelasi kuusi ottelua. Seuraavana vuonna hän edusti nuorten maajoukkuetta alle 20-vuotiaiden maailmanmestaruuskilpailuissa. Hän pelasi turnauksen aikana viidessä ottelussa. Korpisalo edusti Suomea jääkiekon MM-kilpailuissa vuonna 2017.


title: Joonas Korpisalo

text: Joonas Korpisalon isä on jääkiekkoilija Jari Korpisalo.


title: Svaabilaissota

text: Svaabilaissota vuonna 1499 oli viimeinen yhteenotto Sveitsin vanhan valaliiton ja Habsburgien hallitsijasuvun välillä. Se alkoi paikallisena konfliktina Graubündenissa, mutta laajeni kun kumpikin osapuoli kutsui liittolaisiaan avukseen: Habsburgit Schwabenin liiton ja graubundenilaiset tovereitaan valaliitosta. Selkkaus levisi pian Reinin laaksoon, Bodenjärvelle ja jopa Elsassiin, joka oli Habsburgien valtakunnan läntisin osa.


title: Svaabilaissota

text: Baselin ja Schaffhausenin kaupungit asettuivat sveitsiläisen puolelle ja otettiin valaliiton jäseniksi. Kun Appenzellin kantoni liittyi mukaan vuonna 1513, kolmentoista jäsenen liitto oli valmis.


title: Tōru Itō

text: Tōru Itō (; s. 8. huhtikuuta 1966) on japanilainen entinen ohjaskelkkailija.


title: Tōru Itō

text: Sapporon yliopistossa opiskellut Itō oli henkilökohtaisen kilpailun 29. MM-kisoissa 1985 ja sijoittui 26:nneksi Calgaryn olympialaisissa 1988. Hän oli vuoden 1990 MM-kilpailuissa 31. nopein ja seuraavana talvena kisojen 34.


Hallituksen ulko- ja turvallisuuspoliittinen ministerivaliokunta (lyhennettynä hutva tai utva) on yksi neljästä valtioneuvoston lakisääteisestä ministerivaliokunnasta. Se perustettiin jatkamaan Suomen puolustusneuvoston tehtäviä perustuslain muutoksen jälkeen vuonna 2000.


title: Hallituksen ulko- ja turvallisuuspoliittinen ministerivaliokunta

text: Valiokunnan tehtävänä on käsitellä ja valmistella ulko- ja turvallisuuspolitiikkaan ja Suomen muihin ulkosuhteisiin liittyvät tärkeät asiat sekä sisäisen turvallisuuden ja kokonaismaanpuolustuksen asiat silloin kun ne liittyvät ulko- ja turvallisuuspolitiikkaan.


text: Ministerivaliokunnan puheenjohtaja on pääministeri. Lisäksi valiokuntaan kuuluvat ulkoasiainministeri, puolustusministeri ja enintään neljä muuta ministeriä, jotka valtioneuvosto valiokuntaan määrää. Ulkoasiainministeriön toimialaan kuuluvia asioita käsittelemään määrätty ministeri (ns. toinen ulkoasiainministeri) kuuluu valiokuntaan, jos hallituksessa on sellainen.


text: Sisäasiainministeri ja muita ministereitä kuuluu edellä mainittujen lisäksi valiokuntaan, jos heidän toimialoihinsa liittyviä kysymyksiä on käsittelyssä.


text: Nykyisin ministerivaliokunta kokoontuu presidentin johdolla.


title: Luis Vanderlei

text: Luis Vanderlei Cagnoto (s. 7. elokuuta 1978, Sao Paolo, Brasilia), tunnetumpi nimellä Luis Vanderlei tai lempinimellä Deco, on brasilialainen jalkapalloilija, pelipaikaltaan keskikenttämies. Kauden 2012 Luis Vanderlei pelasi Ykkösen FC Hämeenlinnassa.


title: Luis Vanderlei

text: Luis Vanderlei tuli Brasilian Sao Paolon osavaltion Guarulhosiasta Suomeen torniolaiseen ykkösen joukkueeseen Tornion Pallo-47 kaudeksi 2007. Torniolaisjoukkueen valmentajana toimi silloin pitkään Suomessa asunut brasiliainen, entinen pelimies Luiz Antonio. Vasenjalkaisen taiturin pelipaikaksi tuli ns. kymppipaikka. Hän pelasi TP-47:ssä kaksi ykkösen kautta ja 43 ottelua tehden niissä yhdeksän maalia.


title: Luis Vanderlei

text: Kaudeksi 2009 Luis Vanderlei siirtyi silloin vielä Kakkosessa pelaavaan Oulun Palloseuraan, joka nousi kyseisellä kaudella Ykköseen. Luis Vanderlei itse teki kaudella 2009 16 maalia. Kaikkiaan Luis Vanderlei pelasi OPS:ssä kolme kautta, joista kaksi viimeistä Ykkösessä. Kaksivuotinen sopimus päättyi syksyllä 2011.


title: Luis Vanderlei

text: Pian sen jälkeen Luis Vanderlei solmi sopimuksen Ykkösessä pelaavan FC Hämeenlinnan kanssa, jossa hän aloitti keväällä 2012.


title: Luis Vanderlei

text: Luis Vanderlei on pelannut Ykkösessä kaikkiaan viisi kautta, 112 ottelua tehden niissä 29 maalia.


title: José Sánchez González

text: José Sánchez González (s. 30. lokakuuta 1934) on espanjalainen roomalaiskatolinen piispa. Hänet vihittiin papiksi 5. huhtikuuta 1958 ja nimitettiin Oviedon arkkihiippakunnan vihkipiispaksi sekä Rubiconin titulaaripiispaksi 15. tammikuuta 1980. Piispaksi vihkiminen seurasi 19. maaliskuuta. Pääkonsekraattorina toimi Gabino Díaz Merchán, jota avustivat Elías Yanes Alvarez ja Demetrio Mansilla Reoyo.


title: José Sánchez González

text: Sánchez González sai 11. syyskuuta 1991 nimityksen Sigüenza-Guadalajaran hiippakunnan piispaksi, jona hän toimi, kunnes jäi eläkkeelle 2. helmikuuta 2011.


title: MotoGP-kausi 2012

text: MotoGP-kausi 2012 oli historian 64. MotoGP-kausi.


title: Ryszard Karpiński

text: Ryszard Karpiński (s. 28. joulukuuta 1935) on puolalainen roomalaiskatolinen piispa. Hänet vihki papiksi Lublinin hiippakuntaan Piotr Kałwa 19. huhtikuuta 1959. Hänet nimitettiin Lublinin vihkipiispaksi ja Minerviumin titulaaripiispaksi 19. elokuuta 1985. Piispaksi vihkiminen seurasi 28. syyskuuta. Pääkonsekraattorina toimi Józef Glemp, jota avustivat Bronislaw Dabrowski ja Bolesław Pylak.


title: Ryszard Karpiński

text: Karpiński jäi eläkkeelle 31. joulukuuta 2011.


title: Maraschinokirsikka

text: Maraschinokirsikka tai cocktail-kirsikka on säilötty ja makeutettu kirsikka, jota käytetään monien juomien, salaattien, leivonnaisten sekä jäätelön ja erilaisten muiden jälkiruokien valmistukseen ja koristeluun.


title: Maraschinokirsikka

text: Teollisesti valmistetut maraschinokirsikat ovat nykyisin alun perin luontaisesti makeita ja väriltään vaaleita kirsikoita, Yhdysvalloissa pääsääntöisesti "Napoleon" ja "Royal Anne" -nimisiä lajikkeita. Ne säilötään ensin liemeen, johon on lisätty rikkidioksidia ja kalsiumkloridia. Niiden tehtävä on poistaa luumarjojen luontainen väri ja maku. Tämän jälkeen niistä poistetaan kivet ja upotetaan noin kuukaudeksi liuokseen, jossa on muun muassa yhtä tai usempaa elintarvikeväriä, siirappia, makuaineita, happamuudensäätö- ja säilöntäaineita.


title: Maraschinokirsikka

text: Kuvatulla menetelmällä kirsikoista voidaan valmistaa halutun värisiä. Väreistä yleisin on heleä punainen, mutta myös esimerkiksi vaaleanpunaisia, sinisiä, vihreitä, keltaisia tai oransseja voidaan valmistaa. Makuaineena käytetään usein karvasmanteliöljyä tai muita sitä muistuttavia aineita, kuten kirsikka-aromia. Vihreät cocktailkirsikat voivat olla mintun makuisia.


title: Maraschinokirsikka

text: Suomeksi maraschinokirsikoita nimitetään myös cocktailkirsikoiksi. Taustalla on kirsikoiden suuri suosio nimenomaan cocktailien koristeina. Nimi maraschino taas viittaa useiden vuosisatojen ajan Kroatiassa ja pohjois-Italiassa kasvaneisiin pieniin, tummiin ja happamiin "Marasca"-kirsikoihin ("Prunus cerasus" var. "marasca") ja siitä valmistettuun likööriin, johon murskattiin sokerilla makeutettuja kirsikoita. Kokonaisia likööriin säilöttyjä kirsikoita alettiin kutsua maraschinokirsikoiksi. Niistä tuli varakkaiden eurooppalaisten suosimia herkkuja.


title: Maraschinokirsikka

text: 1890-luvulla maraschinokirsikoita ja -likööriä ruvettiin viemään Yhdysvaltoihin, jossa niitä tarjoiltiin hienoimmissa ravintoloissa ja hotelleissa. Kirsikat tulivat siellä suosituiksi ja 1896 amerikkalaiset alkoivat kokeilla niiden valmistamista sikäläisillä makeilla lajikkeilla. Suosiotaan kasvattava raittiusliike sai valmistajat vähentämään säilykkeiden alkoholipitoisuutta. Makuaineena käytettiin manteliöljyä. Vuoteen 1920 mennessä luvulla kotimaassa valmistetut maraschinokirsikat olivat jo ylivoimaisen suosittuja tuontituotteisiin verrattuina.


title: Maraschinokirsikka

text: Yhdysvaltain kieltolaki teki 1920-luvusta alkaen alkoholin avulla valmistetuista kirsikoista laittomia. Nykyinen täysin alkoholitton ja luumarjojen rakenteen hyvin säilyttävä teollinen valmistustapa pohjautuu Ernest H. Wiegandin 6 vuotta kestäneisiin kokeisiin.


title: Maraschinokirsikka

text: Huoli elintarvikkeiden lisäaineiden terveysvaikutuksista näkyy tee-se-itse -maraschinokirsikoiden resepteinä. Myös alkuperäiseen tapaan likööriin valmistettuja kirsikoita on saatavana.


title: Medardo Luis Luzardo Romero

text: Medardo Luis Luzardo Romero (s. 17. huhtikuuta 1935) on venezuelalainen roomalaiskatolinen arkkipiispa. Hänet vihittiin papiksi 6. tammikuuta 1960 ja nimitettiin San Carlos de Venezuelan hiippakunnan piispaksi 16. toukokuuta 1972. Piispaksi vihkiminen seurasi 25. heinäkuuta. Pääkonsekraattorina toimi José Humberto Quintero Parra, jota avustivat Domingo Roa Pérez ja Mairano José Parra León.


title: Medardo Luis Luzardo Romero

text: Luzardo Romero sai 20. elokuuta 1979 nimityksen Ciudad Guayanan piispaksi ja 26. toukokuuta 1986 Ciudad Bolívarin arkkipiispaksi. Hän jäi eläkkeelle 27. elokuuta 2011.


title: José de Jesús Nuñez Viloria

text: José de Jesús Nuñez Viloria (s. 2. tammikuuta 1938) on venezuelalainen roomalaiskatolinen piispa. Hänet vihittiin papiksi 12. elokuuta 1962 ja nimitettiin Ciudad Bolívarin arkkihiippakunnan vihkipiispaksi sekä Cenaen titulaaripiispaksi 8. tammikuuta 1982. Piispaksi vihkiminen seurasi 19. maaliskuuta. Pääkonsekraattorina toimi José Léon Rojas Chaparro, jota avustivat Crisanto Darío Mata Cova ja Miguel Antonio Salas Salas.


title: José de Jesús Nuñez Viloria

text: 13. tammikuuta 1987 Nuñez Viloria sai nimityksen Ciudad Guayanan piispaksi, jona hän toimi, kunnes erosi tehtävistään 21. heinäkuuta 1990.


title: Suopursu kukkii

text: Suopursu kukkii on Toivo Särkän ohjaama elokuva vuodelta 1947. Se perustuu Matti Hällin menestysromaaniin "Suopursu kukkii" (1943).


title: Suopursu kukkii

text: Elokuvan aikalaisvastaanotto oli sekä ilahtunutta että kriittistä. Kiitosta saavat Särkän ohjaus ja Kalle Peronkosken kuvaus, ja elokuva "kauttaaltaan aistikasta tekoa", kuten Raoul af Hellström sanoo.


title: Suopursu kukkii

text: Myöhempi tv-esityksen kriitikko pitää elokuvaa hahmottomana ja raskassoutuisena vaikka toteaakin, että siinä on kiehtovia aineksia. Tunnelma on surumielisen kaihoisa. Kirjasta otettiin ensi-illan jälkeen uusi painos, jossa on elokuvakuvitusta. Erityisen ankarasti arvioi elokuvaa Kari Uusitalo, joka kertoo pitäneensä sitä jo ensi näkemältä pettymyksenä ja tunne on hänellä vain vahvistunut uusilla katselukerroilla.


title: Jesús Tomás Zárraga Colmenares

text: Jesús Tomás Zárraga Colmenares (s. 22. syyskuuta 1957) on venezuelalainen roomalaiskatolinen piispa. Hänet vihki papiksi Coron hiippakuntaan 14. syyskuuta 1985 Ramón Ovidio Pérez Morales. Hänet inkardinoitiin Punto Fijon hiippakuntaan 12. heinäkuuta 1997 ja nimitettiin San Carlos de Venezuelan piispaksi 27. joulukuuta 2002. Piispaksi vihkiminen seurasi 15. maaliskuuta 2003. Pääkonsekraattorina toimi Antonio Ignacio Velasco Garcia, jota avustivat Ramón Ovidio Pérez Morales ja Juan María Leonardi Villasmil. Zárraga Colmenares asetettiin virkaansa 29. maaliskuuta.


title: Cal Crutchlow

text: Calvin "Cal" Crutchlow (s. 29. lokakuuta 1985 Coventry) on englantilainen ratamoottoripyöräilijä. Hän ajaa kaudella 2017 MotoGP-sarjassa LCR Honda satelliittitallissa. Crutchlow on vuoden 2009 Supersport-sarjan maailmanmestari.


title: Cal Crutchlow

text: Supersport-sarjan maailmanmestaruuteen päättyneen kauden 2009 jälkeen Crutchlow siirtyi vuodeksi Superbike-sarjaan, josta matka jatkui välittömästi seuraavana vuonna MotoGP-luokkaan.


title: Cal Crutchlow

text: Crutchlow'n sopimus Tech 3 -tallin kanssa kaudeksi 2011 julkistettiin virallisesti 5. syyskuuta 2010. Hän allekirjoitti alustavasti kahden vuoden sopimuksen. Colin Edwardsin tallikaverina ollut Crutchlow sijoittui kauden päätteeksi sijalle kaksitoista ja saavutti parhaimmillaan tulokaskaudellaan neljännen sijan Valencian osakilpailussa. Kauden päätteeksi Crutchlow palkittiin kauden 2011 tulokkaaksi.


title: Cal Crutchlow

text: Kaudella 2012 Crutchlow sai uudeksi tallikaverikseen Hondan tehdastallista siirtyneen Andrea Dovizioson. Avauskilpailussa Qatarissa Crutchlow sivusi uransa parasta sijoitusta, oltuaan toisessa kilpailussa, Espanjassa peräkkäin neljäs. Crutchlow ajoi myös uransa ensimmäisen kilpailun nopeimman kierroksen Espanjassa. Hän kunnioitti kuollutta kilpakumppaniaan Craig Jonesia ajamalla tämän kypärä päässä viikko Jonesin kuolemasta. Loppukaudesta Crutchlow ajoi uransa parhaimmat sijoitukset Tšekin ja Australian kilpailuissa. Hän sijoittui kauden päätteeksi seitsemänneksi, kun taas tallikaverinsa Dovizioso sijoittui neljänneksi.


title: Cal Crutchlow

text: Kaudella 2013 Crutchlow jatkoi vielä yhen kauden Tech 3 -tallissa ja sai tallikaverikseen brittiläisen Bradley Smithin. Hän paransi suoritustaan edelliseen kauteen nähden ajettuaan neljä kertaa palkintosijoille. Crutchlow sijoittui parhaimmillaan toiseksi Ranskassa ja myöhemmin Saksassa. Kolmanneksi hän ajoi Italiassa ja Hollannissa. Tällä kertaa Crutclow sijoittui viidenneksi kauden päätteeksi, kun taas tallikaverinsa Bradley Smith kymmenenneksi


title: Cal Crutchlow

text: Kaudeksi 2014 Crutchlow siirtyi kahden vuoden sopimuksella italialaisen Ducatin tehdastalliin. Hän sai toistamiseen tallikaverikseen Dovizioson, jonka kanssa hän ajoi edellisen kerran kaudella 2012. Ura Ducatilla oli kuitenkin hankala lukuisten ongelmian vuoksi ja hän joutui keskeyttämään kauden aikana yhteensä kahdeksan kertaa. Avauskilpailussa Crutchlow'n pyörässä oli sähköongelmia ja sijoittui kuudenneksi. Seuraavassa kilpailussa Yhdysvalloissa hän koki rengasongelmia ja myöhemmin kisa päättyi keskeytykseen kaatumisen vuoksi. Onnettomuuden vuoksi Crutchlow kärsi käsivammasta ja joutui jättämään seuraavan Argentiinan kilpailun väliin. Hän palasi kuitenkin jo seuraavaan kilpailuun Espanjassa, jossa joutui keskeyttämään jarruongelmien vuoksi. Ongelmat jatkuivat koko alkukauden ja pian noin viikkoa ennen Indianapolisin kilpailua Crutchlow ilmoitettiin siirtyvän seuraavaksi kaudeksi LCR Honda talliin. Crutchlow'n ongelmat jatkuivat läpi kauden ja parhaaksi sijoitukseksi jäi Aragonissa kolmas sija. Crutchlow oli kauden päätteeksi pisteissä sijalla 13.


title: Cal Crutchlow

text: Crutchlow siirtyi kaudeksi 2015 vuoden sopimuksella LCR Hondalle. Hän ajoi kauden kahdessa ensimmäisessä kilpailussa seitsemänneksi, kunnes kolmannessa kilpailussa Argentiinassa ajoi kolmanneksi ja kauden ainoan palkintosijan. Crutchlow oli kauden päätteeksi pisteissä kahdeksas.


title: Cal Crutchlow

text: Kaudella 2016 Crutchlow ajoi MM-pisteissä seitsemänneksi ja voitti kauden aikana kaksi kilpailua Tsekeissä ja Australiassa. Hän ajoi vielä kaksi kakkossijaa Saksassa ja Britanniassa.


title: Juan María Leonardi Villasmil

text: Juan María Leonardi Villasmil (11. helmikuuta 1947 Bocono – 7. kesäkuuta 2014 Maracaibo) oli venezuelalainen roomalaiskatolinen piispa. Hänet vihittiin papiksi 4. elokuuta 1979 ja nimitettiin Méridan arkkihiippakunnan vihkipiispaksi sekä Lesvin titulaaripiispaksi 27. tammikuuta 1994. Piispaksi vihkiminen seurasi 8. huhtikuuta. Pääkonsekraattorina toimi Baltazar Enrique Porras Cardozo, jota avustivat Miguel Antonio Salas Salas ja Vicente Ramón Hernández Peña.


title: Juan María Leonardi Villasmil

text: Leonardi Villasmil sai 12. heinäkuuta 1997 nimityksen Punto Fijon piispaksi, jonka virkaan hänet asetettiin 30. elokuuta.


title: Pekka Räisänen

text: Pekka Räisänen (s. 4. marraskuuta 1982 Haukipudas) on suomalainen jalkapalloilija, joka edustaa Kakkosessa pelaavaa Oulun Palloseuraa. Hän on pelipaikaltaan keskuspuolustaja.


title: Pekka Räisänen

text: Räisäsen pelaajaura aikuisten tasolla alkoi Haukiputaan Pallossa Kolmosessa kaudella 2001. Kaudeksi 2003 hän siirtyi sarjatasoa ylemmäksi Kajaanin Hakaan. KajHasta Räisänen siirtyi kauden 2005 aikana Veikkausliigassa pelanneeseen Tornion Pallo -47:ään. Veikkausliiga-debyyttinsä Räisänen teki 29. kesäkuuta 2005 vierasottelussa FC Lahtea vastaan. Liigaotteluita kertyi kuitenkin vain kahdeksan, kun TP-47 tippui Ykköseen kaudeksi 2006. Torniosta Räisänen siirtyi kaudeksi 2007 Tampereen Pallo-Veikkojen riveihin. Kaudella 2008 Räisänen pelasi myös Kakkosessa FC Blackbirdissä.


title: Pekka Räisänen

text: Kaudeksi 2009 Räisänen palasi Ykkösessä pelanneen TP-47:n puolustukseen. Seuraavat kaksi kautta hän pelasi HauPassa Kakkosta ja Kolmosta. Räisänen teki yksivuotisen sopimuksen vuoden jatko-optiolla Oulun Palloseuran kanssa tammikuussa 2012. Marraskuussa 2013 Räisänen siirtyi vuoden mittaisella sopimuksella AC Oulun riveihin.


title: Tamás Kovács

text: Tamás Kovács (s. 20. maaliskuuta 1943 Budapest) on unkarilainen entinen miekkailija. Hän sai vuoden 1968 kesäolympialaisissa Méxicossa pronssia säilän joukkuekilpailussa ja jäi sen yksilökilpailussa yhdeksännelle sijalle. Vuoden 1972 kesäolympialaisissa Münchenissä hän sai jälleen pronssia säilän joukkuekilpailussa ja sijoittui sen yksilökilpailussa kuudenneksi.


title: Tamás Kovács

text: Vuoden 1976 kesäolympialaisissa Montrealissa Kovács sijoittui säilän yksilökilpailussa 17. ja joukkuekilpailussa neljännelle sijalle.


title: Diego Confalonieri

text: Diego Confalonieri (s. 11. huhtikuuta 1979) on italialainen miekkailija. Hän kilpaili vuoden 2008 kesäolympialaisissa Pekingissä ja sai siellä pronssia kalvan joukkuekilpailussa. Sen yksilökilpailussa hän jäi seitsemännelle sijalle.


title: Veit Harlan

text: Veit Harlan (22. syyskuuta 1899 – 13. huhtikuuta 1964) oli saksalainen elokuvaohjaaja ja näyttelijä. Harlan työskenteli Kolmannen valtakunnan propagandaosaston palveluksessa. Ohjaamansa antisemitistisen propagandaelokuvan "Jud Süss" (1940, Suomessa "Vallanhimo") vuoksi hän joutui toisen maailmansodan päätyttyä oikeuteen syytettynä rikoksesta ihmisyyttä vastaan. Harlan vapautettiin mutta elokuva kiellettiin.


title: Veit Harlan

text: Harlan sai työkiellon yhdessä ruotsalaissyntyisen vaimonsa, näyttelijä Kristina Söderbaumin kanssa. Kiellon päätyttyä heidän onnistui jatkaa uraansa. Harlan ohjasi muun muassa homouden vastaisen elokuvan "Kolmas sukupuoli" (1957). Suomalaisista kriitikoista Raoul af Hällström totesi Elokuva-Aitassa, että elokuvassa "lietsotaan vihaa tätä luihua tyyppiä vastaan aivan pirullisen tarttuvasti".


title: Veit Harlan

text: Harlanin veljentytär on näyttelijä Christiane Kubrick, ohjaaja Stanley Kubrickin leski.


title: Veit Harlan

text: Felix Moellerin dokumenttielokuva "Veit Harlan ja Jud Süssin varjo" (2008) käsittelee Harlania sekä hänen lastensa ja lastenlastensa suhdetta taiteilijan jälkimaineeseen.


title: Serlachius-museo Gustaf

text: Serlachius-museo Gustaf on Mänttä-Vilppulassa sijaitseva tehdaspatruuna G.A. Serlachiuksen mukaan nimetty museo. Se sijaitsee entisessä G. A. Serlachius -yhtiön pääkonttorissa Valkoisessa talossa Mäntän keskustassa.


title: Serlachius-museo Gustaf

text: Valkoiseksi taloksi kutsuttu rakennus on valmistunut Koskelanlammen rannalle vuonna 1934. Sen ovat suunnitelleet arkkitehtiveljekset Valter ja Bertel Jung. Arkkitehtuuriltaan talo edustaa pohjoismaista modernismia, ja talosta on löydettävissä monia funktionalistisia piirteitä. Museon toiminnasta vastaa Serlachius-museot, jonka taustayhteisönä sekä museoiden omistajana toimii Gösta Serlachiuksen taidesäätiö.


title: Serlachius-museo Gustaf

text: Vuonna 2000 Gösta Serlachiuksen taidesäätiö osti G. A. Serlachius Oy:n entisen pääkonttorirakennuksen Metsä-Serla Oyj:ltä. Taidesäätiön silloinen puheenjohtaja vuorineuvos Gustaf Serlachius (1935–2009) halusi turvata pääkonttorirakennukselle arvokkaan käytön. Rakennuksesta päätettiin tehdä kulttuurihistoriallinen museo esittelemään suomalaisen teollisuuden ja siitä eläneen paikkakunnan historiaa.


title: Serlachius-museo Gustaf

text: Museon tehtävänä on kertoa Mäntän ja muiden samankaltaisten koskien varrelle rakentuneiden teollisuusyhdyskuntien historiaa. Yritysten historian tai tekniikan historian sijaan se kertoo ihmisten, sekä työläisten että johtajien, elämästä vahvasti yhden yhtiön varaan rakentuvassa yhteisöissä. Ihmisten kertomat tarinat ja arjen historia tuodaan esille dramatisoinnin ja modernin museoteknologian avulla.


title: Serlachius-museo Gustaf

text: Museon mukaan keskipisteessä ovat tarinat, eivät esineet. Museossa järjestetään kaikille avoimia luentoja, seminaareja, urheilukilpailuja, iltamia, konsertteja, teatteriesityksiä ja muita kulttuuritapahtumia.


title: Rafael Llano Cifuentes

text: Rafael Llano Cifuentes (18. helmikuuta 1933 México – 28. marraskuuta 2017) oli meksikolainen roomalaiskatolinen piispa. Hänet vihittiin Opus Dein papiksi 20. joulukuuta 1959 ja nimitettiin São Sebastião do Rio de Janeiron arkkihiippakunnan vihkipiispaksi sekä Madeksen titulaaripiispaksi 4. huhtikuuta 1990. Piispaksi vihkiminen seurasi 29. kesäkuuta. Pääkonsekraattorina toimi Eugênio de Araújo Sales, jota avustivat José Gonçalves da Costa ja José Fernandes Veloso.


title: Rafael Llano Cifuentes

text: Llano Cifuentes sai 12. toukokuuta 2004 nimityksen Nova Friburgon piispaksi, jonka virkaan hänet asetettiin 20. kesäkuuta.


title: Rafael Llano Cifuentes

text: Llano Cifuentes jäi eläkkeelle 20. tammikuuta 2010.


title: Salvador Martínez Pérez

text: Salvador Martínez Pérez (26. helmikuuta 1933 – 2. tammikuuta 2019) oli meksikolainen roomalaiskatolinen piispa. Hänet vihittiin papiksi 2. huhtikuuta 1960 ja nimitettiin Huejutlan hiippakunnan piispaksi 24. kesäkuuta 1994. Piispaksi vihkiminen seurasi 26. heinäkuuta. Pääkonsekraattorina toimi Girolamo Prigione, jota avustivat Rosendo Huesca Pacheco ja Ricardo Guízar Díaz.


title: Salvador Martínez Pérez

text: Martínez Pérez jäi eläkkeelle 12. maaliskuuta 2009.


title: Hasidismi

text: Hasidismi eli hasidilaisuus on juutalainen mystinen herätysliike, joka syntyi Itä-Euroopassa 1700-luvulla liberaalina suuntauksena ortodoksijuutalaisuudessa. Hasidit pitivät senaikaista talmudiaanista ortodoksijuutalaisuutta ”lakiuskontona”, joka heidän mukaansa keskittyi liiaksi opillisuuteen ja väheksyi vilpitöntä, sydämestä lähtevää uskoa. Hasidit korostivat iloa, optimismia ja uskonnollista intomielisyyttä vanhoillisjuutalaisten painottamien asketismin ja paaston sijasta.


title: Hasidismi

text: Hasidismin perusti rabbi Israel ben Eliezer, joka syntyi noin vuonna 1700 ja kuoli vuonna 1760 Medžybižissa nykyisen Ukrainan alueella. Rabbi Eliezer oli toiselta nimeltään Ba’al Shem Tov (”hyvän nimen herra”), lyhennettynä "Besht". Kansanomaisuudestaan tunnetun Ba’al Shem Tovin elämästä tiedetään vähän varmaa, mutta paljon myyttejä ja tarinoita. Hänellä ei ole omaa kirjallista tuotantoa, vaan hänen ajatuksensa ovat välittyneet hänen kannattajiensa kirjoitusten kautta.


title: Hasidismi

text: Panteisti Ba’al Shem Tovin mukaan jumala on läsnä kaikkialla: esimerkiksi naisen kauneutta ei saa kieltää, vaan sitä on katsottava esimerkkinä jumalallisesta kauneudesta. Hänen mukaansa kaikessa on jotain hyvää, myös jokaisessa ihmisessä, koska kaikki on jumalallista. Hän myös kehotti ihmisiä samasta syystä pitämään huolta omasta ruumiistaan eikä vain sielustaan. Monet näistä ajatuksista herättivät vastustusta juutalaisissa uskonoppineissa, joista merkittävin oli Vilnan Gaon (1720–1797).


title: Hasidismi

text: Hasidien uskonnollinen johtaja oli "tzadik", myöhemmin "rebbe". Ba’al Shem Tovin mielestä tzadikin tuli näyttää esimerkkiä kaikille uskovaisille oman elämäntapansa kautta. Tzadikit nousivatkin hasidistisessa liikkeessä merkittävämpään asemaan kuin muiden juutalaisten suuntauksien vastaavat johtajat, ja heitä tultiin usein katsomaan pitkienkin matkojen päästä.


title: Hasidismi

text: Alkuaikoinaan hasidit joutuivat vanhoillisten epäluulon kohteeksi; hasidismin vastustajia nimitettiin "mitnagdimiksi" eli ”vastustajiksi”. Nämä pelkäsivät hasidismista kehkeytyvän samanlainen hajottava messiaaninen liike, jollainen väärän messiaan Šabbetai Tsevin ympärille oli aiemmin syntynyt. Vanhoillisia häiritsi myös hasidien epätäsmällisyys monien uskonnollisten rituaalien suhteen. Hasidit arvostivat musiikkia, joten jumalanpalveluksissa laulettiin innokkaasti, ja vanhoillisille hasidien rukoushetket näyttäytyivät sopimattoman riehakkaina ja kaoottisina tapahtumina. Hasidit käyttivät myös eri rukouskirjaa kuin mitnagdimit.


title: Hasidismi

text: 1830-lukuun mennessä suuri osa Ukrainan, Galitsian ja Keski-Puolan juutalaisista oli jo kääntynyt hasideiksi, ja hasidismi oli saanut jalansijaa myös Keski-Euroopassa ja Yhdysvalloissa.


title: Hasidismi

text: Hasidien ja vanhoillisten kahtiajako lieveni 1800-luvulla hasidismin alettua korostaa lukeneisuutta henkilökohtaisen mietiskelyn sijaan. Samalla alkoi nousta uusia yhteisiä vastustajia: juutalainen valistus eli "haskala" ja myöhemmin juutalaisia poliittisia liikkeitä. Neuvostoliitossa hasidit toimivat maanalaisina juutalaisuuden ylläpitäjinä, kun valtiovalta pyrki tukahduttamaan uskonnollisuutta. Lopullisen iskun Itä-Euroopan hasidiyhteisöille antoi natsien miehitys toisen maailmansodan aikaan. Hasidismi siirtyi pakolaisten mukana Israeliin ja Yhdysvaltoihin, minne perustettiin uusia keskuksia.


title: Hasidismi

text: Hasideja on nykyisin noin miljoona, tunnetuimpina New Yorkin hasidiyhteisöt, joissa jiddišiä ylläpidetään arkikielenä. Myös Kanadassa, Britanniassa ja Belgiassa on hasidiyhteisöjä. Hasidismi on nykyisin jakautunut noin 30 pääryhmään ja satoihin pienempiin ryhmiin. Yksi tunnetuimmista hasidiliikkeistä on Chabad-Lubavitch, joka harjoittaa aktiivista lähetystyötä juutalaisten parissa ympäri maailmaa. Koska hasidien syntyvyys on korkea, hasidiyhteisöt kasvavat kaikkialla nopeammin kuin muut juutalaisyhteisöt, millä saattaa alkaa olla poliittistakin merkitystä, sillä hasidit ovat konservatiivisempia kuin muut liikkeet.


title: Hasidismi

text: Hasidimiehet pukeutuvat usein mustaan takkiin, valkoiseen paitaan, mustiin kenkiin ja mustaan lierihattuun. Heillä on myös usein pitkät hiuskiehkurat ohimoillaan. Hasidinaiset pukeutuvat säädyllisen vaatimattomasti.


title: Romeo Tovar Astorga

text: Romeo Tovar Astorga (s. 5. maaliskuuta 1940) on elsalvadorilainen roomalaiskatolinen piispa. Hänet vihittiin fransiskaanien papiksi 25. kesäkuuta 1968 ja nimitettiin Zacatecolucan hiippakunnan piispaksi 5. toukokuuta 1987. Piispaksi vihkiminen seurasi 25. heinäkuuta. Pääkonsekraattorina toimi Francesco De Nittis, jota avustivat Arturo Rivera Damas ja José Oscar Barahona Castillo.


title: Romeo Tovar Astorga

text: Tovar Astorga sai 17. joulukuuta 1996 nimityksen San Miguelin koadjuuttoripiispaksi, ja 10. huhtikuuta 1997 hänestä tuli sen piispa. 12. toukokuuta 1999 hänet nimitettiin Santa Anan piispaksi.


title: Elías Samuel Bolaños Avelar

text: Elías Samuel Bolaños Avelar (s. 16. helmikuuta 1951) on elsalvadorilainen roomalaiskatolinen piispa. Hänet vihittiin salesiaanien papiksi 27. lokakuuta 1979 ja nimitettiin Zacatecolucan hiippakunnan piispaksi 27. helmikuuta 1998. Piispaksi vihkiminen seurasi 25. maaliskuuta. Pääkonsekraattorina toimi Miguel Obando Bravo, jota avustivat Fernando Sáenz Lacalle ja Romeo Tovar Astorga.


title: Ricardo Guízar Díaz

text: Ricardo Guízar Díaz (26. helmikuuta 1933 Colonia del Valle – 4. joulukuuta 2015) oli meksikolainen roomalaiskatolinen arkkipiispa. Hänet vihittiin papiksi Puebla de los Angeles, Pueblan arkkihiippakuntaan 26. lokakuuta 1958. Hänet nimitettiin sen vihkipiispaksi ja Nonan titulaaripiispaksi 30. toukokuuta 1970. Piispaksi vihkiminen seurasi 24. elokuuta. Pääkonsekraattorina toimi Octaviano Márquez y Tóriz, jota avustivat Emilio Abascal y Salmerón ja Luis Guízar y Barragán.


title: Ricardo Guízar Díaz

text: Guízar Díaz sai 9. joulukuuta 1977 nimityksen Aguascalientesin vihkipiispaksi, 3. marraskuuta 1984 Atlacomulcon piispaksi ja 14. elokuuta 1996 Tlalnepantlan arkkipiispaksi. Hän jäi eläkkeelle 5. helmikuuta 2009.


title: Oskui

text: Oskui () on kylä Venäjällä Novgorodin alueen Tšudovon piirin Gruzinon kunnassa. Se sijaitsee Oskujajoen varrella 22 kilometriä kunnan keskuksesta Krasnofarfornyista koilliseen. Kylässä on 500 asukasta (vuonna 2009).


title: Oskui

text: Oskui on entinen volostin ja kyläneuvostoalueen keskus, joka liitettiin Gruzinon kuntaan vuonna 2006. Keskiajalla sen kautta kulki vesireitti Novgorodista Tihvinään. 1800-luvulla kylässä asui kreivi Aleksei Araktšejevin entinen maaorja, sittemmin rikas kauppias, tiedemies ja yhteiskunnallinen vaikuttaja Sergei Ljubištšev. Hänen aloitteestaan sinne rakennettiin vuonna 1812 klassistinen Neitsyt Marian syntymän kirkko.


title: Oskui

text: Nykyään yli puolet Oskuin asukkaista on eläkeläisiä. Sen kautta kulkee erittäin huonokuntoinen Gruzinon ja Budogoštšin välinen tie, jota pitkin on linja-autoyhteys Tšudovoon. Kylässä toimii entisen sovhoosin pohjalta muodostettu maatalousyritys Muratovo sekä yksityinen sahalaitos. Palveluihin kuuluvat peruskoulu, kerhotalo, kirjasto, ensiapuasema ja posti. Kylän nähtävyyksiä ovat Ljubištševien kartanon ja vuonna 1939 suljetun kirkon rauniot sekä uudelleen pystytetty Ljubištševien hautamuistomerkki.


title: Juan Odilón Martínez García

text: Juan Odilón Martínez García (s. 29. huhtikuuta 1949) on meksikolainen roomalaiskatolinen piispa. Hänet vihki papiksi Tolucan hiippakuntaan Arturo Vélez Martínez 29. kesäkuuta 1974. Hänet nimitettiin Atlacomulcon piispaksi 30. huhtikuuta 2010, ja piispaksi vihkiminen seurasi 28. heinäkuuta. Pääkonsekraattorina toimi José Francisco Robles Ortega, jota avustivat Norberto Rivera Carrera ja Christophe Pierre.


title: Francisco Javier Chavolla Ramos

text: Francisco Javier Chavolla Ramos (s. 3. kesäkuuta 1946) on meksikolainen roomalaiskatolinen piispa. Hänet vihittiin papiksi Tijuanan hiippakuntaan 10. joulukuuta 1972 ja nimitettiin Matamorosin piispaksi 1. kesäkuuta 1991. Piispaksi vihkiminen seurasi 16. heinäkuuta. Pääkonsekraattorina toimi Girolamo Prigione, jota avustivat Adolfo Antonio Suárez Rivera ja Emilio Carlos Berlie Belaunzarán.


title: Francisco Javier Chavolla Ramos

text: Chavolla Ramos sai 27. joulukuuta 2003 nimityksen Tolucan piispaksi, jonka virkaan hänet asetettiin 12. helmikuuta 2004.


title: Rafael Romo Muñoz

text: Rafael Romo Muñoz (s. 22. marraskuuta 1940) on meksikolainen roomalaiskatolinen arkkipiispa. Hänet vihittiin papiksi 28. marraskuuta 1965 ja nimitettiin Tijuanan piispaksi 13. tammikuuta 1996. Piispaksi vihkiminen seurasi 24. helmikuuta. Pääkonsekraattorina toimi Girolamo Prigione, jota avustivat Emilio Carlos Berlie Belaunzarán ja Luis Morales Reyes.


title: Rafael Romo Muñoz

text: Romo Muñoz sai 25. marraskuuta 2006 nimityksen Tijuanan arkkipiispaksi.


title: Ramón Castro Castro

text: Ramón Castro Castro (s. 27. tammikuuta 1956) on meksikolainen roomalaiskatolinen piispa. Hänet vihittiin papiksi Tijuanan hiippakuntaan 13. toukokuuta 1982 ja nimitettiin Yucatánin vihkipiispaksi sekä Suellin titulaaripiispaksi 2. huhtikuuta 2004. Piispaksi vihkiminen seurasi 3. kesäkuuta. Pääkonsekraattorina toimi Emilio Carlos Berlie Belaunzarán, jota avustivat Giuseppe Bertello ja Rafael Romo Muñoz.


title: Ramón Castro Castro

text: 8. huhtikuuta 2006 Castro Castro sai nimityksen Campechen piispaksi. Hänet nimitettin 15. toukokuuta 2013 Cuernavacan piispaksi, jonka virkaan hänet asetettiin 10. heinäkuuta


title: Talk to the Animals

text: ”Talk to the Animals” on Leslie Bricussen säveltämä ja sanoittama musiikkikappale vuoden 1967 elokuvasta "Tohtori Dolittle". Kappaleen lauloi elokuvassa Rex Harrison ja se voitti parhaan laulun Oscar-palkinnon. Kappaleen ovat nauhoittaneet myös muun muassa Sammy Davis Jr., Louis Armstrong ja Roger Whittaker. Suomeksi kappaleen on nauhoittanut Lasse Mårtenson nimellä ”Jos kieltä eläinten oppisin” (san. Sauvo Puhtila). Norjaksi kappaleen on kääntänyt Andre Bendiksen nimelle ”Snakke med dyrene”, ja Per Myberg on esittänyt Olle Adolphsonin kääntämää ruotsinkielistä versiota nimellä ”Tala med djuren”.


title: Harry Carroll

text: Harry Carroll (28. marraskuuta 1892 – 26. joulukuuta 1962) oli yhdysvaltalainen säveltäjä, pianisti ja vaudeville-esiintyjä.


title: Harry Carroll

text: Atlantic Cityssä syntynyt Carroll aloitti muusikon uran jo nuorena soittamalla pianoa New Yorkin elokuvateattereissa. Vuonna 1912 hänet palkattiin kirjoittamaan lauluja Lee ja Jacob Shubertin tuottamiin Broadway-näytelmiin, joista ensimmäinen oli "On the Mississippi". Carroll teki musikaalissa yhteistyötä Arthur Fieldsin ja Ballard MacDonaldin kanssa.


title: Harry Carroll

text: Vuonna 1914 ilmestyi yksi Carrollin menestyneimmistä kappaleista, Harold Atteridgen kanssa kirjoitettu ”By the Beautiful Sea”. Vuonna 1918 Joseph McCarthy sanoitti Carrollin Frédéric Chopinin melodian pohjalta tekemän kappaleen ”I’m Always Chasing Rainbows”. Laulua myytiin yli miljoona kopiota. Perry Como teki siitä menestyksekkään uusintaversion vuonna 1946.


title: Harry Carroll

text: Carroll teki yhteistyössä Sigmund Rombergin kanssa musiikin näytelmiin "The Passing Show of 1914", "Dancing Around" (1914) ja "Maid in America" (1915). Hänen musiikkiaan käytettiin vuosittaisen "Ziegfeld Follies" -musikaalisarjan vuosien 1920 ja 1921 esityksissä. Muita Broadway-näytelmiä, joiden kirjoittamiseen hän osallistui, olivat "The Little Blue Devil" ja "Greenwich Village Follies".


title: Harry Carroll

text: Carroll esiintyi useita vuosia vaudevillessä vaimonsa Anna Wheatonin kanssa.


title: Harry Carroll

text: Harry Carroll kuoli vuonna 1962 Mount Carmelissa, Pennsylvaniassa.


title: Al Piantadosi

text: Albert Joseph ”Al” Piantadosi (18. elokuuta 1884 New York – 8. huhtikuuta 1955 Encino) oli yhdysvaltalainen säveltäjä, pianisti ja musiikinjulkaisija. Hän sävelsi muun muassa kappaleet ”I’m Awfully Glad I’m Irish” (1910), ”That’s How I Need You” (1912), ”The Curse of an Aching Heart” (1913), ”I Didn’t Raise My Boy to Be a Soldier” (1915), ”Mississippi Days” (1916) ja ”If You Had All the World and Its Gold”.


title: Al Piantadosi

text: Uransa alkuaikana Piantadosi työskenteli pianistina Manhattanin Doyers Streetillä sijaitsevassa Callahan’s Dance Hallissa, jossa hän sävelsi hetkellistä suosiota nauttineen kappaleen ”My Mariucci Take a Steamboat”. Hän myös soitti vaudevillessä Anna Chandlerin taustamuusikkona. Hänellä oli uransa aikana useita yhteistyökumppaneita, mukaan lukien Alfred Bryan, Joe Goodwin, Edgar Leslie ja Joseph McCarthy. Piantadosi lopetti musiikkiuransa vuonna 1930. Hän kuoli Encinossa, Kaliforniassa vuonna 1955.


title: Halikon aarre

text: Halikon aarre on esihistoriallinen hopea-aarre, joka löytyi vuonna 1887 Joensuun kartanon mailta Rikalan kylästä Halikosta. Aarre on ajoitettu 1100-luvulle. Halikon aarre on Suomen arvokkain aarrekätkö ja myös yksi huomattavimmista koko Pohjoismaissa. Korujen nykyinen säilytyspaikka on Kansallismuseo. Kalevalakoru on tehnyt korujen pohjalta omia mallejaan.


title: Halikon aarre

text: Aarteen löysi halikkolainen torppari Karl Ollikkala syksyllä 1887 maatöiden yhteydessä Majalan keskiaikaisen krouvin lähettyviltä. Hopeaesineet olivat saviastiassa noin 60 cm:n syvyydessä. Ollikkalalle maksettiin esineistä 200 markan korvaus. Löytöpaikka sijaitsee nykyisessä Salon kaupungissa Seututie 110:n ja Nokian tehtaiden välissä. Alueella sijaitsee myös rautakautinen kalmisto ja Rikalan linnavuori. Paikalla on opastein varustettu luontopolku.


title: Halikon aarre

text: Löytyneen astian sisältä löytyi kullattu hopeinen krusifiksi ketjuineen, kaksi hopeista papinristiä ja 36:ta filigraanikoristeisesta helmestä koostuva kaulaketju. Aarre painoi noin 1,8 kg. Kullattu risti on ilmeisesti keskieurooppalaista alkuperää. Siinä ovat kuvattuina ristiinnaulittu Jeesus sekä ristin juurella olevat Neitsyt Maria ja apostoli Johannes. Ristin taakse on kaiverrettu latinankielinen teksti "In cruce morte sva sibi vindicat omnia Christus (Ristillä Kristus kuolemallaan lunasti kaiken itselleen)". Hopearistit on valmistettu Skandinaviassa. Ne ovat onttoja, joten niitä on todennäköisesti käytetty pyhäinjäännösten säilyttämiseen. Filigraanihelmien kuviointi viittaa itään, Itämeren eteläosien slaavilaisille alueille tai Bysanttiin.


title: Halikon aarre

text: Esineiden alkuperäisestä omistajasta ei ole varmaa tietoa. Ne ovat koruiksi raskaita ja hyvin epätavallisia, tämän vuoksi niiden on päätelty kuuluneen piispan liturgisiin asuihin. Iän perusteella omistajan on arveltu olleen joko Piispa Henrik tai Rodolfus-piispa. Myös aarteen kätkijä on tuntematon. Mahdollisesti korujen omistaja on kätkenyt ne vaaran uhatessa tai aarre on kulkeutunut Suomeen ryöstöretken seurauksena. Mahdollista on myös, että ne olisi ryöstetty Suomeen käännytystyötä tekemään tulleelta kirkonmieheltä ja unohdettu kätköönsä.


title: Ulvilan raha-aarre

text: Ulvilan raha-aarre on satakuntalaisen Ulvilan kirkon vierestä löydetty keskiaikaisista hopearahoista koostuva rahakätkö. Se löydettiin lokakuussa 2004 kirkon pohjoisseinustalta viemäröintitöiden yhteydessä. Kyseessä on kaikkien aikojen suurin Suomesta löydetty keskiaikainen aarre.


title: Ulvilan raha-aarre

text: Raha-aarre käsittää kaikkiaan 1 474 ulkomaalaista kolikkoa, jotka edustavat 11 keskiaikaista rahatyyppiä. Kolikot olivat nahkaisessa pussissa, joka puolestaan oli laitettu kannella varustettuun kookkaaseen tinatuoppiin. Pussi painoi lähes 1,2 kiloa. Samassa yhteydessä löydettiin myös lapsen hauta, mutta löydöt eivät todennäköisesti liity toisiinsa. Kätkö on ilmeisesti tehty 1300–1400-lukujen vaihteessa, koska löydetyistä rahoista uusin on vuodelta 1390.


title: Ulvilan raha-aarre

text: Suurin osa pussissa olleista rahoista oli ruotsalaisia. Mukana oli myös Gotlannissa, Tallinnassa, Tartossa, Norjassa ja Hampurissa lyötyjä kolikoita. Kansallismuseon rahakammion johtajan Tuukka Talvion mukaan niiden arvo on ollut noin 28 silloista Ruotsin valtakunnan markkaa. Summa on ollut suuri, esimerkiksi Ulvilan kaupunki maksoi samoihin aikoihin kuninkaalle veroa vain 20 markkaa vuodessa. Rahojen kätkijää ei tunneta. Erään teorian mukaan ne on saatettu piilottaa Itämerellä tuohon aikaan vaikuttaneilta merirosvoilta, Vitaaliveljiltä.


title: Ulvilan raha-aarre

text: Noin 70 kolikkoa, nahkapussi ja tinakannu ovat olleet esillä Satakunnan Museossa Porissa vuodesta 2006 lähtien.


title: Tuukka Talvio

text: Pauli Tuukka Talvio (s. 1. lokakuuta 1948, Helsinki) on suomalainen arkeologi, numismaatikko ja filosofian tohtori. Talvio on työskennellyt Kansallismuseossa vuodesta 1971 lähtien, 2001 hänet nimitettiin Kansallismuseon rahakammion johtajaksi. Talvion väitöskirja vuonna 2002 käsitteli vuosiin 800-1200 ajoittuvia Suomen rahalöytöjä.


title: Tuukka Talvio

text: Hänen kirjallinen tuotantonsa käsittää useita teoksia, muun muassa Suomen Rahapajan 125-vuotishistoriikin, Suomen Numismaattisen yhdistyksen 75- ja 90-vuotishistoriikit, sekä Suomen rahahistoriaa käsittelevän "Suomen rahat".


title: Sébastien Turgot

text: Sébastien Turgot (s. 11. huhtikuuta 1984 Limoges) on ranskalainen maantiepyöräilijä. Hän aloitti ammattilaisuransa Bouygues Télécom -joukkueessa 2008 ja edusti samaa tallia, myöhemmältä nimeltään Team Europcar, kunnes siirtyi Ag2r-La Mondialeen 2014.


title: Sébastien Turgot

text: Turgot sijoittui Philippe Gilbertin ja Jan Kuyckxin jälkeen kolmanneksi Pariisi–Tours-ajossa 2008. Vuoden 2012 Pariisi–Roubaix-klassikossa hän oli toinen kukistettuaan maalikuvatarkastuksen jälkeen Alessandro Ballanin. Kilpailun voittaneelle Tom Boonenille hän hävisi yli puolitoista minuuttia.


title: Sébastien Turgot

text: Lähteet: Cycling Archives, Cyclingbase


title: Christchurchin maanjäristys kesäkuu 2011

text: Christchurchin maanjäristys kesäkuussa 2011 oli 6,3 momenttimagnitudin maanjäristys, joka tapahtui 13. kesäkuuta 2011 klo 14:20 paikallista aikaa (02:20 UTC). Sen keskus oli noin 10 kilometrin päässä Christchurchistä noin 6 kilometrin syvyydessä. Alueella oli tapahtunut helmikuussa toinen 6,3 momenttimagnitudin maanjäristys. Kesäkuun maanjäristystä edelsi 5,9 momenttimagnitudin järistys, joka tapahtui noin 8,9 kilometrin syvyydessä. Yhdysvaltain geologian tutkimuskeskus raportoi noin 9 kilometrin syvyydessä tapahtuneesta 6,0 momenttimagnitudin järistyksestä.


text: Järistys aiheutti Christchurchin kaupungissa ja sen lähistöllä voimakasta värähtelyä. Värähtelyn voimakkuus oli Mercallin asteikolla VIII. Järistyksessä tuhoutui joitakin rakennuksia, ja se aiheutti lisävahinkoja aiemmissa järistyksissä vahingoittuneille rakennuksille. Järistys vahingoitti puhelinlinjoja ja aiheutti laajoja katkoksia. Arviolta noin 54 000 taloutta jäi ilman sähköä. Järistyksen jälkeisten korjaustöiden kustannukset kasvoivat kuuteen miljardiin Uuden-Seelannin dollariin (4,8 miljardia Yhdysvaltain dollaria). 46 henkilöä sai vammoja, ja yksi vanha mies kuoli sen jälkeen, kun hän oli järistyksen johdosta joutunut tajuttomaksi.


title: Gamereactor

text: Gamereactor on tanskalainen lehti, joka julkaistaan 10 kertaa vuodessa. "Gamereactor"-lehdissä arvostellaan aina videopelejä, pelilaitteita sekä ajoittain elokuvia. "Gamereactor" toimii yhteensä kymmenessä maassa, Tanskassa, Ruotsissa, Norjassa, Suomessa, Saksassa, Yhdistyneessä kuningaskunnassa, Italiassa, Espanjassa, Ranskassa ja Portugalissa.